Konflik Maharaja Dan Paus Yang Mencetuskan Sekularism

Pada tahun 1046M, Maharaja Henry III (1017M – 1056M) telah melucutkan jawatan tiga orang bangsawan Rom yang mendakwa menjadi Paus, dan melantik seorang reformer dari Jerman sebagai Paus yang baru, iaitu Leo IX (1002M – 1054M). Pembaharuan institusi Paus bermula pada waktu pemerintahan beliau yang cuba memahsyurkan kembali perintah menentang simony, perkahwinan serta perlakuan tidak bermoral dalam kalangan para rahib dan paderi. Leo IX juga menekankan aspek pembaharuan dalam pentadbiran, terutamanya berhubungan dengan struktur organisasi Gereja, di mana ketaatan kepada Paus bukan sahaja dalam urusan spiritual semata-mata. Malah, mengiktiraf Paus sebagai ketua undang-undang yang sah ke atas seluruh Gereja Kristian.

Gerakan Leo IX dan beberapa Paus reformer selepasnya meluas hingga ke Perancis, Itali dan Jerman. Walaupun begitu, gerakan ini hanya dapat sokongan apabila pemerintah sekular wilayah tersebut menyokongnya. Salah seorangnya adalah Maharaja Henry III sendiri. Pada tahun 1056M, kematian Maharaja Henry III telah meruntuhkan perlindungan ke atas Institusi Paus dan gerakan refomernya. Setelah kematian Paus Stephen IX (1020M – 1058M) pada tahun 1058 M, aristokrat Roman mengambil kesempatan tersebut untuk mengisi jawatan Paus dalam kalangan mereka.

Nicholas II (990M – 1061M) telah dilantik sebagai Paus dalam kalangan reformer dan menjalinkan hubungan ketenteraan dengan penguasa Norman untuk menentang Paus aristokrat Rom. Akhirnya, Paus tersebut telah dihalau keluar dari Rom. Susulan itu, Nicholas II telah melancarkan peraturan baru mengenai perlantikan Paus berikutan kerancuan sistemnya yang tak menentu pada sebelum ini serta melindunginya daripada sebarang pengaruh aristokrat Rom dan mana-mana pemerintah sekular. Beliau meletakkan hak perlantikan Paus pada badan kardinal, menjadikan badan tersebut merupakan badan yang diiktiraf dan istimewa dalam Gereja. Peraturan ini memberikan rasa tidak senang kepada penasihat Maharaja Henry IV (1050M – 1106M) yang masih kecil, yang melihat peraturan itu mencabar maharaja yang turut mempunyai hak melantik Paus yang baru. Permusuhan antara pemangku maharaja muda dan Paus reformer telah mengeruhkan badan pentadbiran Kepausan dan pentadbiran empayar.

Pentadbiran Empayar Rom Suci yang dibimbing oleh pemangku maharaja telah menimbulkan permusuhan dengan institusi Paus ketika diperintah oleh Nicholas II dan Alexander II (?M – 1073M). Setelah Maharaja Henry IV meningkat remaja, beliau cuba memperbaiki hubungan antara kedua-dua pentadbiran tersebut. Malah, Henry IV menyalahkan pemangkunya kerana mengeruhkan keadaan. Pada masa ini, kepausan ditadbir oleh Gregory VII (1015M – 1085M).

Pentadbiran Gregory VII tidak beberapa baik pada peringkat awal berikutan perlantikannya telah melanggar peraturan yang pernah dikeluarkan oleh Nicholas II, iaitu perlantikan Paus oleh badan Kardinal. Beliau telah dilantik atas rusuhan yang berlaku dalam kalangan rakyat Rom. Gregory VII seorang reformer dan mempunyai pengalaman dalam pentadbiran kepausan sebelum beliau dilantik menjadi Paus. Kelihatannya badan Kardinal tetap akan melantik Gregory VII sebagai Paus walaupun rusuhan tersebut tidak berlaku.

Walau bagaimanapun, hubungan damai ini hanya berkekalan tidak sampai 5 tahun pun. Pada tahun 1075M, hubungan antara maharaja dan Paus mulai renggang atas beberapa isu seperti status jabatan raja Kristian, hubungan antara pihak berkuasa politik dan agama, serta batas pengawalan oleh maharaja dan Paus ke atas badan-badan agama. Kuasa maharaja ke atas badan-badan agama dikikis, terutamanya perlantikan badan-badan tertinggi seperti biskop dan abbots. Maharaja sudah tidak mempunyai kuasa perlantikan ke atas jawatan tersebut. Gregory VII mempunyai visi untuk membendung sebarang bentuk pencabulan jawatan badan agama. Hal ini tidak akan dapat dilaksanakan selagi terdapat campur tangan daripada mana-mana badan aristokrat dan pemerintah sekular.

Maharaja Henry IV tidak menerima perkara ini kerana biskop dan abbots sangat memainkan peranan penting dalam pentadbirannya. Henry IV memberikan respon terhadap peraturan yang dikeluarkan oleh Gregory IV ini dengan melantik ketua biskop di Milan. Gregory IV membalas dengan memencilkan beberapa pembesar maharaja termasuk mereka yang terlibat dengan perlantikan ketua biskop itu. Ketegangan kedua-dua belah pihak, akhirnya mengakibatkan Henry IV sendiri dan sejumlah besar agamawan yang menyokongnya dipencilkan. Sejurus itu, Gregory IV mencetuskan peperangan antara Henry IV dengan musuhnya iaitu bangsawan Saxon. Akhirnya, pada Januari 1077, Henry IV mengambil kesempatan ke atas penipuan pengakuannya supaya mengaku kalah dengan menyerang hendap pasukan Saxon lalu Gregory VII melarikan diri dari Rom. Pada tahun 1085M, Gregory VII meninggal dalam pelarian di Salerno.

Konflik yang berlaku antara Maharaja Henry IV dan Paus Gregory VII memperlihatkan perpecahan antara sistem politik empayar dan pentadbiran agama Kristian. Seolah-olah Gregory VII mahu memisahkan urusan agama daripada badan politik yang kita kenali sebagai sistem sekular. Untuk melicinkan urusan agama tanpa sebarang unsur korupsi dan pencabulan, Gregory VII mahu membersihkan sebarang campur tangan pemerintah dan aristokrat.

Apa yang mahu dicapai oleh Gregory VII, tidak pernah beliau fikirkan untuk mewujudkan pemisahan antara Gereja dan empayar. Beliau dan Maharaja Henry IV sama-sama mahukan penyatuan badan politik dan badan agama dalam mengetuai masyarakat Kristian, tetapi konflik antara keduanya tidak dapat dielakkan. Gregory VII mempunyai metafora bahawa beliau dan Henry IV adalah dua mata dalam satu tubuh Kristian. Tetapi yang menjadi konflik tentang hal itu adalah mata mana yang patut mengetuai badan tersebut. Gregory VII dan Henry IV masih memegang tradisi Carolingian bahawa pemerintah sesebuah masyarakat Kristian mempunyai misi membawa masyarakatnya ke syurga dan dekat kepada Tuhan, tetapi yang menjadi isu adalah, siapakah di antara maharaja dan Paus yang patut menjadi pemerintah tertinggi.

Tidak boleh ada dua kapten dalam satu kapal. Tanpa pemisahan badan spiritual dan badan duniawi, konflik mereka tidak akan pernah selesai. Sama ada maharaja ataupun Paus, keduanya mempunyai kuasa yang menyebabkan mereka tidak mampu mengalahkan antara satu sama lain. Mereka juga saling memerlukan antara satu sama lain dan tidak dapat membayangkan apa akibatnya kepada masyarakat apabila dua badan ini terpisah.

Konflik ini membawa kepada perjanjian damai yang berlaku di Worms, Jerman pada tahun 1122M. Perjanjian ini menyelesaikan konflik dengan pemisahan antara urusan sivil dan urusan agama. Sejauh mana batas pemisahan itu menjadi konflik baru yang muncul selepas itu. Sekiranya, seorang paderi melakukan jenayah sivil, siapakah yang patut menghukum paderi tersebut? Maharaja ataupun Paus? Siapakah yang patut menggariskan peraturan terhadap pengesahan perkahwinan apabila datangnya isu pewarisan harta? Isu ini memberikan definisi batas pemisahan kedua-dua badan tersebut. Konflik ini merupakan salah satu tanda perubahan yang berlaku di Barat pada skala yang besar pada kurun mendatang.


Kubu Istana Spis – Antara Kubu Istana Terbesar Di Eropah

Pada kurun ke-13, Eropah dis3rang oleh Monggol dengan Kerajaan Hungary menjadi sasaran utama ser4ngan. Untuk menghindari pencerobohan ini, langkah membangunkan kubu-kubu istana yang ampuh dilihat sebagai satu cara yang efisien.

Kubu Istana Spis adalah sebuah kubu istana yang terletak di timur laut wilayah Presov, Slovakia. Sejarah istana ini dapat dijejak kembali pada kurun ke-12, iaitu ketika ia dibangunkan di tapak yang sebelum itu menjadi tempat berdirinya sebuah kubu perbukitan. Pada kurun-kurun berikutnya, Istana Spis berfungsi sebagai penanda sempadan utara Kerajaan Hungary.

Berikutan peranan signifikan yang dimilikinya, struktur-struktur baru ditambah ke dalamnya dari semasa ke semasa dan kubu istana ini dibina semula pada separuh kedua kurun ke-15. Pembinaan semula ini mengubah imej Istana Spis daripada hanya sekadar sebuah struktur ketenteraan kepada sebuah kediaman yang selesa buat penghuninya.

Kubu Istana Spis pernah mengalami kehancurkan akibat kebakaran yang berlaku pada kurun ke-18 dan seterusnya ditinggalkan. Hal ini mengakibatkannya runtuh secara bertahap, walaupun usaha yang dijalankan pada 1970an berjaya menghindarkan kubu istana tersebut daripada mengalami kemusnahan total.

Pada hari ini, Kubu Istana Spis diperakui sebagai Tapak Warisan Dunia UNESCO, dan dinamakan secara kolektif sebagai ‘Levoca, Spissky Hrad dan Monumen-Monumen Kebudayaan Yang Berkaitan’.

PEMBINAAN SEBUAH KUBU ISTANA

Sebelum kurun ke-12, tapak tempat Kubu Istana Spis berdiri menempatkan sebuah kubu perbukitan. Catatan bertulis tertua yang menyebut tentang kewujudan Kubu Istana Spis ditemui pada sebuah manuskrip tahun 1120.

Pada waktu itu, kubu istana yang dibina mengikut seni bina Rom ini berfungsi sebagai penanda sempadan utara Kerajaan Hungary.

Pada tahun 1124, sebuah menara dan istana dibangunkan di dalam kubu istana ini memandangkan raja Hungary, iaitu Bela IV menyedari bahawa kubu-kubu istana, termasuklah Kubu Istana Spis adalah medium yang efektif dalam menangani ser4ngan Monggol yang menceroboh Hungary pada awal dekad tersebut.

Secara zahirnya, Kubu Istana Spis dimiliki oleh raja Hungary yang memerintah. Namun pada hakikatnya, ia dihuni oleh golongan bangsawan. Sebagai sebuah tapak yang memiliki nilai strategik, Kubu Istana Spis sentiasa menjadi pusat konflik lantaran ramai yang berebut mahu menguasainya.

Sebagai contoh, Matus Cak Trenciansky, iaitu bangsawan Hungary yang paling berkuasa pada awal kurun k-14, cuba untuk menakluk Kubu Istana Spis pada 1312. Namun, usahanya itu berakhir dengan kegagalan.

STRUKTUR KUBU ISTANA SPIS DI ZAMAN MODEN

Kubu Istana Spis hanya meraih bentuknya seperti yang kita dapat lihat pada hari ini menjelang kurun ke-15. Pada tahun 1443, istana ini berada di bawah kekuasaan Jan Jiskra dari Brandys. Beliau adalah seorang tentera upahan dari Czech. Pada mulanya, beliau memerintahkan agar sebuah benteng kecil dibina di lereng bukit yang terletak di bawah istana.

Kemudian, beliau menghubungkan kedua-dua struktur tersebut dengan sebuah perkarangan yang besar. Pada separuh kedua kurun ke-15, kubu istana ini dikurniakan oleh Raja Hungary kepada keluarga Zapolsky, yang menjadikannnya sebagai kediaman rasminya walaupun pada waktu itu, mereka sudah pun memiliki lebih 70 buah istana lain.

Stefan Zapolsky, si pemilik baru Kubu Istana Spis, adalah orang yang bertanggungjawab melakukan perubahan signifikan terhadap struktur bangunan itu. Sebagai contoh, kubu istana yang dibina mengikut gaya Rom ini dibina semula mengikut gaya Gothic.

Menara-menara yang ada pula ditambahkan ketinggian dan ketebalan. Selain itu, bangunan Biara St. Elizabeth (Chapel of St. Elizabeth) turut ditambahkan ke dalam kubu istana. Susulan daripada perubahan-perubahan yang dilakukan ini, beliau menjadikan Kubu Istana Spis sebagai sebuah kediaman yang selesa buat keluarga Zapolsky.

Malahan, sebagai nota sampingan, putera Stefan yang bernama Jan dilahirkan di dalam istana ini. Beliau kemudiannya membesar menjadi Raja Hungary.

Pemilikan Kubu Istana Spis kemudiannya dipindahkan kepada keluarga Thurzo, dan seterusnya keluarga Csaky. Keluarga Thurzo memiliki kubu istana ini pada kurun ke-16 dan kurun ke-17, manakala keluarga Csaky pula menyelia bangunan itu sehingga pertengahan kurun ke-20. Pada tahun 1780, ketika kubu istana ini berada dalam pemilikan keluarga Csaky, ia mengalami kemusnahan akibat ditimpa kebakaran.

Tiada sebarang usaha dilakukan untuk membaik-pulih istana, justeru ia terus ditinggalkan dalam keadaan sedemikian. Sebagai nota sampingan, keluarga ini tidak lagi mendiami istana tersebut sejak akhir kurun ke-17, memandangkan keadaannya yang tidak cukup selesa untuk didiami.

Pada tahun 1993, Kubu Istana Spis disenaraikan sebagai Tapak Warisan Dunia UNESCO, secara kolektif disebut sebagai ‘Levoca, Spissky Hrad dan Monumen-Monumen Kebudayaan yang Berkaitan’.

Kini, monumen bersejarah ini menjadi sebuah destinasi pelancongan penting dan bekas istananya yang sudah dibina semula pula dijadikan sebagai muzium.

Kerja-kerja pembaikpulihan dilakukan pada 1970an dengan tujuan menyelamatkan kubu istana itu dari runtuh sepenuhnya menjadi puing-peuing bangunan. Kerja-kerja tersebut sememangnya sukar lantaran struktur lama itu diancam oleh ketidakstabilan batu asas.

TERJEMAHAN:

Wu Mingren. (20 Jun 2018). One of the Largest Castles in Europe was Born to Resist the Mongol Invasion. Ancient Origins. https://www.ancient-origins.net/ancient-places-europe/castles-europe-resist-mongol-invasion-0010233


Kenapa Empayar Rom Berpisah Dua?

Pengembangan sempadan adalah satu lumrah diplomasi bagi sebuah empayar dalam sejarah. Sebuah kedaulatan yang terbentang luas boleh menentukan keadaan rantau melalui pengaruh ekonomi, keten.teraan atau politik.

Namun Empayar Rom mengambil langkah berbeza pula. Pada kemuncak kuasa, Rom membuat keputusan untuk berpisah dua: 1) Rom Barat yang masih berpusat di beberapa kota bermula di Mediolanum, dan 2) Empayar Byzantium di Konstantinopel.

Agaknya Gaius Octavius sendiri tidak menjangka perkara ini akan berlaku, apabila baginda mula bertakhta sebagai Caesar Augustus  (27 S.M. – 14).

Rom melalui sebuah fasa kestabilan selama 200 tahun, yang mengukuhkan kedudukannya sebagai kuasa besar. Walaupun menghadapi kesukaran dengan Empayar Parthia, dua abad ini sememangnya zaman kegemilangan.

Pax Romana ini berakhir selepas kemang.katan Marcus Aurelius (161-180). Kepimpinan Commodus (176-192) memupuk perselisihan dalam politik Rom. Bandar tersebut terba.kar teruk pada tahun 191.

Setelah membina semula, baginda mengubah nama Rom sempena nama dirinya: “Colonia Lucia Annia Commodiana” (seperti pengasas Romulus menamakan bandar Rom).

Nama Rom dikembalikan selepas Commodus dibµnµh. Terus Rom berubah. Pada tahun 193, Rom mendapat lima maharaja baru bermula dengan Pertinax dan Didius Julianus yang juga dibµnµh (Ermatinger, 2018).

Septimius Severus (193-211) dimasyhurkan selepas itu, pada awalnya perlu berdepan dengan Pescennius dan Clodius Albinus. Walaupun memerintah lama, Severus tidak dapat mengembalikan kegemilangan silam.

Sepanjang abad ketiga, Rom ditimpa banyak musibah dengan konspirasi politik, siri pembµnµhan maharaja dan masalah ekonomi.

Dua wilayah mengisytihar keluar daripada Rom, iaitu Gallic (260-274) dan Palmyrene (270-273). Untuk memahami kerugian (dari segi kehilangan cukai dan permulaan konf.lik), Rom kehilangan pegangannya di bahagian hijau dan kuning dalam gambar:

Aurelian (270-275) memimpin Rom dan berjaya dalam banyak program pemulihannya… buat sementara waktu sahaja. Baginda sendiri menjadi mang.sa pembµnµhan. Empat maharaja kemudian pun sama.

Paling teruk, Marcus Carus (282-283) yang katanya dipan.ah pet.ir. Diocles mendapat takhta selepas menjatuhkan dua maharaja sebelumnya (mereka berkongsi). Menjadi Diocletian (284-305), baginda berjaya menghentikan Krisis Abad Ketiga.

Tetapi baginda bijak. Untuk mengelakkan masalah, baginda melantik Herculius menjadi Maharaja Maximian (285-305) di Empayar Rom Barat.

Kalau bukan kerana Diocletian, mungkin Rom akan terus berbal.ah hingga terbubar. Baginda membawa sebuah peralihan dari segi struktur dan ekonomi.

Sejarah mengenang baginda sebagai maharaja Rom pertama yang berundur daripada tampuk pemerintahan dengan rela.

Apabila Timur Menjadi Byzantium

Diocletian sebenarnya mengenali jurang ekonomi dan sosiobudaya yang menjadi punca pec.ah belah. Pembangunan Rom lebih tertumpu pada sebelah Timur, dimana terletaknya kota-kota agung seperti Alexandria, Antioch dan Athens selain Konstantinopel.

Bangsa Greece pada masa ini jauh lebih maju untuk dibandingkan dengan kelompok Latin di Britannia, Gaul dan Iberia. Jurang sebegini sangat menyukarkan, kerana pihak maju memandang rendah dan pihak mundur pula perlu akur.

Mungkin kerana Rom berkembang terlalu pesat dalam masa 300 tahun – dan maharaja sepanjang tempoh ini tidak menumpukan perhatian pada imbangan sosioekonomi.

Selepas membahagikan kepada dua, Diocletian sedar yang Rom memerlukan empat maharaja: dua maharaja tinggi (Augustus) dan dua maharaja bawah (Caesar).

Diocletian dan Maximian pula seolah-olah telah berjanji untuk bersara sama-sama. Jadi apabila dua Augustus ini bersara, dua Caesar akan mengambil alih.

Dengan restu Maximian, baginda memilih Constantius (293-306) dan Galerius (293-311). Sistem ini rµntµh selepas Diocletian berundur. Constantius meninggal dunia di Eburacum. Dan rakyat sini enggan menerima Severus.

Mereka memasyhurkan Constantine (306-337) sebagai Augustus, siap mengirim portret Augustus Constantine kepada Augustus Galerius yang begitu murka tetapi sempat ditenang para penasihat.

Galerius bersetuju untuk menerima Constantine… tetapi hanya untuk jawatan Caesar dibawah Augustus Severus (Hughes, 2021). Kompromi ini menimbulkan masalah baru: anak Maximian bernama Maxentius.

Dengan pemasyhuran Constantine, Maxentius pun mengisytiharkan diri sebagai seorang Augustus pada tahun 306. Severus diminta menyelesaikan masalah ini.

Tetapi Maxentius sangat bijak. Baginda mengisytiharkan ayahandanya Maximian sebagai Augustus juga. Percaturan ini ternyata berjaya, kerana anggota-anggota ten.tera Severus sudah lama berkhidmat untuk Maximian.

Mereka mengiktiraf kepimpinan Maxentius (sekali gus meninggalkan Severus yang dibµnµh setahun kemudian).

Tidak lama sebelum Maximian-Maxentius mula bersengketa dengan Constantine. Dalam pertembungan ini, Constantine berjaya. Pada tahun 310, baginda menyingkirkan Maximian daripada tampuk pemerintahan.

Sambil memberi pengampunan, baginda meminta Maximian bµnµh diri. Namun bagi Maxentius, ayahandanya telah dibµnµh. Tetapi Maxentius juga ditewaskan. Dan Constantine menjadi maharaja tunggal, dengan sebuah legasi sendiri.

RUJUKAN:

Ermatinger, J.W. (2018). The Roman Empire: A Historical Encyclopedia [2 volumes]. ABC-CLIO. Halaman 68.

Hughes, I. (2021). A (ditapiskan) Life of Constantine the Great. Pen and (ditapiskan) (ditapiskan). Halaman 66.


Blueprint Bangsa Yang Berjaya Di Dunia

Dalam dunia yang fana ini, untuk membina satu tamadun yang mantap dan tidak terkalahkan nak tak nak mesti seimbangkan antara teknologi dan peradaban. Tamadun dijanakan dengan ilmu pengetahuan, sains dan teknologi manakala peradaban umumnya dijana oleh sejarah, kebudayaan, seni dan kesusasteraan selain elemen-elemen agama.

Memanglah selama ini kita terpelik-pelik mengapa negara-negara Barat yang kita dambakan kemajuan materialnya tapi pada masa yang sama amat obses dengan seninya, kebudayaan yang digambarkan dalam filem-filem waima Amerika sendiri yang hanya ada berkebudayaan koboi sekalipun mengembangkan apa jua kebudayaan yang dia ada sampai kita nampak terkagum-kagum – dari kostum topi koboinya hingga muzik blues dan country-nya.

Kita juga terpelik-pelik mengapa di sana muziumnya sampai beratur orang nak masuk. Perpustakaannya penuh dan nampak gah manakala arkibnya penuh dengan item-item dari seluruh dunia termasuk manuskrip-manuskrip kita sendiri pun ada!

Kita hairan orang-orang yang maju ini amat obses dengan aktiviti seni dan kebudayaan walaupun seni yang kita tak faham macam lukisan abstrak conteng-conteng Picasso. Mengapa kamu ini amat maju dari kami tapi kamu jaga sejarah kamu, seni kamu dan kebudayaan kamu. Mengapa? Kita pun cubalah bertanya tapi tak tau menahu malah pi mai pi mai tang tu.

Apa rahsianya? Lalu kita anggap ini adalah perkara mistik dan ghaib seperti siksa kubur dan alam jin malakut jabarut.

Kita di sini cuba menyalin kemajuan yang dibuat oleh orang-orang yang amat maju ini, namun malangnya kita hanya berusaha menyalin setengah dari rahsianya. Itu pun masih belum-belum berjaya. Kita hanya menumpukan kepada teknologi, perkilangan, industri sahaja. Kita tak nampak ada setengah lagi rahsianya dalam blueprint itu.

Namun ada yang berjaya melengkapkan blueprint itu, seperti Jepun, China dan Korea Selatan. Teknologi mereka maju, dan kebudayaan serta kesusasteraan mereka pun turut dimajukan, seiring dan bersama-sama.

Oleh kerana kesusasteraan kita di sini dijadikan sasaran polemik, dimitosdongengkan, dibodoh-bodohkan dan bakulsampahkan maka layaklah Korea Selatan yang mengangkat kesusasteraan dan kebudayaan itu dinobatkan begini. Sudahlah majujaya teknologinya, sejarahnya dijaga dan dipulihara ketat-ketat, ditambah pula kebudayaan dan kesusasteraannya gemilang dan cemerlang. Kelass giteww.

Adakah orang Korea ini makan batu dan besi, bertubuh seperti raksasa berotak besar? Mereka sama seperti kita… orang Asia makan nasi. Adakah kita ini cacat sejak lahir atau terencat akal. maka inilah alasan kita tidak mampu untuk berdaya seperti mereka?

Hanya insan berjiwa-rohkan pokok saja masih tidak nampak apa yang berlaku sebenarnya di dunia yang fana ini.

Pautan Berita Yang Berkaitan: https://www.bharian.com.my/rencana/sastera/2017/11/345265/bucheon-kota-sastera-unesco-pertama-asia


Artifak Firaun Paling Bermisteri Mesir

Mesir kaya dengan pelbagai artifak bersejarah terutama dari era Mesir Purba. Di sebalik pelbagai artifak para Firaun dari Akhenaten hinggalah Ramses II dan Tutankhamun, satu nama yang kurang menonjol ialah Firaun Khufu. Ini disebabkan kisah baginda tidak banyak diketahui oleh pengkaji Mesir Purba sehingga hari ini. Tetapi ia dijangka berubah menerusi penemuan terbaru di kawasan kejiranan Ayn-Shams, Kaherah beberapa hari lepas.

Empat hari sebelumnya, pasukan pengkaji Mesir-Jerman menemui blok-blok batu era Khufu di barat muzium terbuka Matariya, Kaherah. Selain blok-blok batu besar yang diperbuat daripada granit, mereka turut menemui batu asas kuil matahari yang didedikasikan kepada baginda di tempat sama. Kebanyakan blok batu ini wujud seawal 2580 SM sekaligus menjadikan artifak-artifak ini sebagai yang tertua pernah ditemui di Matariya.

Kesemua artifak ini ditemui di bawah pelbagai lapisan serpihan objek dari pelbagai era iaitu Rom, Rom Timur/Byzantine, zaman awal Islam (dari era Amru bin al-As r.a sehingga era Fatimiyah dan Ayubiyah), Mamluk dan Turki Uthmaniyah. Selain blok batu granit era Khufu, pasukan pengkaji turut menemui tapak patung Ahmose II dan dipercayai berasal dari zaman akhir Mesir Purba (525-332 SM) dan patung-patung berbentuk sfinks.

Penemuan objek-objek ini menunjukkan kawasan ini merupakan kawasan penting untuk golongan diraja terutama apabila ia berfungsi sebagai pusat pentadbiran kerajaan ketika itu. Antara Firaun yang pernah mentadbir Mesir Purba dari Matariya ialah Amenemhat II (1914–1879 SM), Thutmosis III (1479-1425 SM), Ramses II (1279-1213 SM) dan Seti II (1204-1198 SM).

Sebelum ini, blok-blok batu granit telah ditemui berhampiran dengan obelisk Firaun Senusret I. Penemuan blok-blok granit dan batu asas kuil matahari di Matariya dianggap penting bagi pihak berkuasa antikuiti Mesir. Ini kerana ini menunjukkan keprihatinan Firaun Khufu terhadap aktiviti keagamaan Mesir Purba termasuk menyembah dewa utama tamadun berkenaan iaitu Ra (dewa matahari).

Pengkaji Mesir Purba percaya pada satu ketika, blok-blok granit ini pernah menjadi sebahagian daripada struktur Piramid Agung Giza. Tetapi sebahagian batu piramid berkenaan dialihkan dan digunakan semula untuk pembinaan monumen baru semasa era Ramses.

Mungkin ada menganggap perkara ini sebagai pelik. Tetapi pada era Firaun-Firaun tersebut, batu-batu dari monumen-monumen lama selalu dimanfaatkan semula sebagai asas binaan monumen-monumen baru semasa era pemerintahan mereka. Antara monumen yang dipengaruhi oleh trend ini ialah Kuil Seti I di Abydos dan Kuil Abu Simbel yang didedikasikan kepada Firaun Ramses II.

Mengikut rekod sejarah, Firaun Khufu merupakan Firaun kedua Dinasti Keempat yang memerintah separuh pertama zaman Kerajaan Lama Mesir Purba. Sudah pasti, jasa baginda yang terus diingati sehingga hari ini ialah mengarahkan pembinaan Piramid Agung Giza di mana ia kemudiannya menjadi sebahagian daripada Tujuh Keajaiban Dunia. Piramid itu juga merupakan sebahagian daripada Tapak Warisan Dunia UNESCO selepas pertubuhan itu menyenaraikan Memphis dan kawasan nekropolis sekitarnya dalam senarai berkenaan pada 1979.

Di sebalik pencapaiannya itu, ada saja yang cemburu. Salah seorang daripadanya ialah sejarawan Yunani Herdotus. Dalam catatannya, beliau melabel Khufu sebagai seorang pemerintah zalim dan mempergunakan golongan hamba sebagai cara menyiapkan pembinaan Piramid Agung Giza.

Ramai sejarawan percaya cerita sebegini sengaja disebarkan bagi mengukuhkan kredibiliti Dinasti Ptolemy yang memerintah Mesir dari 305 hingga 30 SM. Dengan menyebarkan cerita sebegini, kononnya Dinasti Ptolemy dianggap jauh lebih baik daripada Firaun-Firaun terdahulu termasuk Khufu. Dan berdasarkan kajian pengkaji Mesir Purba, piramid bukan dibina atas keringat hamba tetapi atas jasa ribuan pekerja dengan hak mereka dijamin termasuk pembayaran gaji.

Nota kaki

Era Ramses – era di mana Firaun-Firaun bernama Ramses berkuasa di Mesir dari 1292 hingga 1069 SM

RUJUKAN

Gomaa, A. (2022, 18 Jun). New archaeological discovery in King Khufu’s reign. Al-Monitor.

Pandey, S. (2022, 15 Jun). “First of Its Kind” 2600-BC King Khufu Evidence Found In Cairo!. Ancient-Origins.


Kedai Piza Yang Mengamankan Dua Gangster Besar New York

Perjalanan daripada Bangunan Empire State ke Ukrainian Village hanya memakan masa dalam 15 minit.

Di sini, John Pucciatti membuka sebuah kedai makanan. Beliau berasal daripada Itali, mengikuti arus migrasi yang mana bangsa ini berhijrah ke bumi Amerika Syarikat untuk mencari duit dalam politik lebih stabil.

Tidak pasti kenapa Pucciatti berpindah – tetapi beliau mendapat rezeki perniagaan yang tidak terhingga. Kerana John’s of the 12th Street membawa imej Itali dengan tawaran pasta, piza, sup dan sebagainya.

John’s berjaya mengekalkan resepi yang diminati jutaan orang sejak pembukaannya pada tahun 1908. Pada Januari 1920, Kerajaan Amerika Syarikat meluluskan Pindaan Ke-18 yang mengharamkan penjualan minuman keras.

Larangan ini berpunca daripada gerakan agama Protestanisme yang berkempen selama beberapa dekad. Persepsi mereka adalah: jika minuman keras tidak lagi dijual, mesti orang kurang mab.uk.

Lain pula yang berlaku. Ramai membeli minuman keras dalam pasaran gelap, yang kandungannya tidak dapat disahkan selamat. John’s menghidangkan makanan dalam bahagian restorannya.

Namun bahagian bilik bawah tanah dikhaskan untuk pengeluaran minuman keras yang dihidang di tingkat dua dalam cawan espreso (Levine, 2020). Dalang di sebalik pasaran tidak sah ini tentu sekali struktur kongsi gelap, tidak kira siapa.

Salvatore Luciana berhijrah ke Amerika Syarikat pada April 1906, mendiami Lower East Side di Manhattan dimana ramai warga Itali berkampung dengan budaya mereka. Luciana berhenti sekolah ketika masih mentah berusia 14 tahun.

Beliau menjual topi dengan keuntungan bersih AS$28 sebulan (nilai sekarang AS$780). Tidak lama kemudian, beliau mula berjµdi dan menang dalam AS$244 (nilai sekarang AS$6,600).

Satu demi satu tapak, Luciana menjadi Charles Luciano yang diberikan nama timangan Lucky kerana pernah dike.lar leher ketika bergad.µh dengan tiga orang kerana enggan berkhidmat dengan bos gen.gst.er lain.

Mungkin juga kerana Luciano diber.kas 25 kali tetapi tidak pernah dipen.jar.akan.

Dengan geng.ster sendiri, Luciano menyediakan perlindungan kepada anak-anak muda Yahudi. Dengan bayaran AS$0.10 seminggu (nilai sekarang AS$3.00), anak muda ini selamat daripada anc.aman geng.ster Itali dan Ireland.

Bayangkan jika 10,000 anak muda membayar yuran perlindungan, sekelip mata Luciano mendapat wang yang banyak. Jadi Luciano membina sebuah empayar kongsi gelap yang kuat.

Dan beliau suka meluangkan masanya di John’s of the 12th Street. Rumah beliau pun tidak jauh daripada kedai tersebut. Sambil bekerja di bumi Amerika Syarikat, lidah dan tekak beliau masih kekal dalam kepekatan Itali.

Peristiwa 1922

Lucky Luciano hanya seorang sahaja dalam dunia dipenuhi kongsi gelap. Seorang lagi yang wajar disebut ialah Giuseppe Masseria, anak kelahiran Sicily yang membesar dalam keluarga tukang jahit.

Beliau berhijrah ke Amerika Syarikat dan berjaya membangunkan sebuah rangkaian Mafia bersama Vito Genovese.

Tetapi mereka tidak bermula daripada bawah, kerana rangkaian mereka sebenarnya berpec.ah daripada Geng Morello di Harlem Timur. Sepanjang 1910-an, Morello terlibat dalam siri pergelutan panas bersama rangkaian lain seperti Camorra yang sememangnya jerung (bukannya bilis seperti rangkaian lain).

Tetapi pada tahun 1918, Camorra tersungkur kerana ramai ahlinya masuk penj.ara. Saki-baki yang bebas membuat keputusan: sertai Morello. Sekarang ini, Morello berdepan dengan persaingan dalaman pula.

Berlawan Camorra sebenarnya lebih senang berbanding lawan diri sendiri. Dalam kalangan keluarga Morello, dua pihak sedang bersaing untuk kuasa – Keluarga Genovese dan Rocco Valenti (Critchley, 2009).

Jadi sekarang ini, peper.angan terbuka antara Morello dan Camorra sekarang berlaku secara dalaman antara Genovese dan Valenti.

Orang Giuseppe Masseria (Genovese) membµnµh sekutu Valenti bernama Salvatore Mauro. Dua tahun kemudian, geng Valenti pergi bµnµh Vincenzo Terranova. Masseria membuat balasan – bµnµh Silva Tagliagamba pada 8 Mei 1922.

Krisis mencapai kemuncak tidak lama kemudian, apabila Masseria panggil Valenti ke John’s of the 12th Street. Masseria mahu menghentikan peper.angan ini.

Biar semua nampak yang Masseria dan Valenti sudah bersatu, demi kebaikan Morello/Genovese juga. Rocco Valenti pun datang, bersembang di tempat awam untuk mencapai persetujuan.

Selesai saja pertemuan mereka, barulah Valenti tahu tujuan sebenar. Memang Masseria mahu perdamaian.

Tetapi ada syarat yang Valenti terlepas pandang. Masseria sebenarnya mahu perdamaian tanpa Valenti. Dua ahli Genovese mengekori Valenti rapat ke sebuah sudut, dimana peper.angan ini berakhir.

Valenti ma.ti dalam keadaan berlµmµran dar.ah. Pembµnµh Valenti tidak dikenal pasti. Tetapi ramai percaya dua orang yang mengekori Valenti ialah Lucky Luciano dan Vito Genovese (Levine, 2020).

Dan sejak hari itu, John’s of the 12th Street diabadikan sebagai restoran yang memulakan perdamaian antara dua rangkaian geng.ster besar New York.

RUJUKAN:

Critchley, D. (2009). The Origin of Organized Crime in America: The New York City Mafia 1891-1931. Routledge. Halaman 155.

Levine, L. (2020, Januari 27). Travel back to the Roaring Twenties at these 10 NYC spots. 6 Square Feet.


Ziggurat – Piramid Tamadun Mesopotamia Purba

Dengan permukaan teres-teres besar yang saiznya terus mengecil seiring ketinggian bangunannya menaik, ziggurat secara asas boleh dipanggil sebuah gunung buatan manusia. Ziggurat merupakan sebuah binaan yang sering dikaitkan dengan kepercayaan masyarakat Mesopotamia purba. Pada zaman dahulu, setiap negara kota utama di Mesopotamia mempunyai ziggurat yang tersendiri. Namun, kebanyakannya telah musnah seiring peredaran zaman. Dua buah contoh ziggurat yang masyhur yang masih boleh dilihat pada hari ini adalah Ziggurat Besar Ur di Iraq dan Chogha Zanbil di Iran.MENARA BABELPerkataan ‘ziggurat’ diambil daripada perkataan berbahasa Akkadia yang berbunyi ‘ziqqurratu’. Perkataan ini boleh menghasilkan pelbagai penterjemahan yang bermaksud ‘puncak gunung’, ‘binaan yang meninggi’ dan ‘perbuatan membina di sebuah kawasan yang ditinggikan’. Nama ini sememangnya sesuai memandangkan beberapa buah ziggurat itu sendiri dianggap sebagai sebuah menara.Lebih menarik lagi, ramai ilmuwan meyakini bahawa Menara Babel yang disebutkan di dalam Bible, yang ia dibina dengan tujuan untuk (kononnya) membolehkan manusia memanjat langit, dipercayai merupakan sebuah ziggurat. Dalam hikayat tersebut, disebutkan bahawa inspirasi pembinaan itu adalah daripada sebuah ziggurat Babylon yang dikenali sebagai Etemenanki (bermaksud ‘Rumah bagi tapak kepada langit atau kayangan di atas bumi’). Binaan ini dikatakan memiliki ketinggian yang mencecah sehingga 92m. Malangnya, Etemenanki musnah sejak zaman purba lagi.

SENI BINA ZIGGURAT – MEMBINA SEBUAH GUNUNG BAGI MENUNJUKKAN KUASA RAJABercakap secara umum, teras bagi sesebuah ziggurat dibina dengan menggunakan bata lumut berserta lapisan luar yang diperbuat daripada batu-batuan bakar sebagai faktor keselamatan. Dalam erti kata lain, ziggurat merupakan sebuah binaan yang mampat dan padu, bukannya kosong di dalam. Dalam kepercayaan masyarakat Mesopotamia purba, lumpur dianggap sebagai bahan yang paling suci. Maka, ianya digunakan dalam pembinaan ziggurat.Tapak ziggurat memiliki bentuk sama ada segi empat sama sisi atau segi empat tepat. Kemudian, sejumlah teres ditambah dan didirikan di atas tapak tersebut. Bagi setiap tingkat yang ditambah, keluasan platformnya semakin mengecil dan sisinya pula semakin mencerun. Pada puncak ziggurat, dibina sebuah kuil yang didedikasikan kepada salah satu dari sekalian dewata kepercayaan Mesopotamia.

Pembinaan monumen yang sebegini memerlukan tenaga manusia yang banyak di samping sistem organisasi yang tersusun. Oleh kerana itu, pembinaan ziggurat kebiasaannya ditaja dan diarahkan oleh pemerintah bagi sesebuah negara kota utama di Mesopotamia. Pada milenia ke-3 SM, berlaku ketegangan politik di antara pihak kuil yang diwakili oleh kaum rahib dan pihak istana yang diwakili oleh raja. Menerusi pembinaan ziggurat, si raja dapat memanifestasikan kuasa mereka sehingga menembusi lingkungan keagamaan.Pembinaan ziggurat yang ditaja oleh para pemerintah terus menjadi tradisi selama beberapa tempoh. Semasa kepenguasaan Empayar Neo-Babylonia misalnya, Nebuchadnezzar II yang memerintah pada rentang waktu antara abad ke-7SM hingga abad ke-6SM membina semula ziggurat Etemenanki.Merentas ribuan tahun, banyak ziggurat Mesopotamia mengalami keruntuhan. Etemenanki misalnya, sudah pun menjadi puing-puing sejarah semasa Alexander Agung memasuki Babylon. Sebelum meninggalkan kota itu untuk melanjutkan kempennya di Timur, beliau sempat mengeluarkan arahan supaya ziggurat itu dibina semula. Namun semasa kepulangannya, beliau mendapati bahawa tiada sebarang progress yang dibuat. Lantas, beliau pun meruntuhkan binaan itu agar ziggurat yang baru dapat dibina di atas tapak yang sama. Malangnya, kemangkatan mengejut beliau pada tahun 323SM sama-sama merencatkan perancangan itu.

ZIGGURAT-ZIGGURAT YANG MASYHURApapun, masih terdapat sejumlah ziggurat yang masih wujud sehingga ke hari ini. Di wilayah Iran di Khuzestan misalnya, berdiri gah Choga Zanbil yang secara umum dianggap sebagai salah sebuah ziggurat yang paling terpelihara kewujudannya. Ziggurat ini merupakan sebuah binaan besar yang tidak hanya menempatkan sejumlah kuil, tetapi juga beberapa buah istana.

Sebuah lagi ziggurat yang masih wujud adalah Ziggurat Besar Ur di Iraq. Pentingnya kewujudan ziggurat purba ini boleh dilihat dengan jelas bahkan di zaman moden. Pada tahun 1985 misalnya, Saddam Hussein membina semula ziggurat  tersebut dan bongkah-bongkah batu yang digunakan dalam projek ini diukirkan dengan namanya sebagai satu cara meneladani Nebuchadnezzar. RUJUKAN:DHWTY. (19 Ogos 2018). Ziggurat: A Mesopotamian Manmade Mountain to Reach the Gods. Ancient Origins.https://www.ancient-origins.net/ancient-places-asia/ziggurat-mesopotamia-0010625


E3 2019: Satu Rumusan dan Ulasan

Yeah!
E3 2019 baru sahaja melabuhkan tirainya. Satu acara yang gilang gemilang buat
peminat industri permainan video di seluruh dunia. Buat yang tidak mengetahui,
E3, ataupun Electronic Entertainment Expo merupakan ekspo tahunan terbesar
industri permainan video yang diadakan di Los Angeles.

Ketika ekspo inilah syarikat-syarikat permainan video besar seperti Microsoft, Sony dan Nintendo akan mempersembahkan permainan-permainan video baharu terbitan mereka, dan jika ada, konsol terbaharu yang akan mewarnai industri permainan video dalam tahun-tahun mendatang. E3 kali ini tidak kurang hebatnya dan menjanjikan pelbagai pengumuman dan kisah-kisah menarik bagi peminat permainan video di luar sana.

Dilangsungkan dari 12-14 Jun, E3 kali ini sangat menarik dan memberi sedikit gambaran tentang masa depan industri permainan video pada masa akan datang. Di sini saya rumuskan dan ulaskan segala yang berlaku ketika ekspo terbesar permainan video ini berlansung.

Yang Baru….

Kebanyakan mereka yang menonton E3 mengharap atau menanti pengumuman permainan-permainan video yang baru. Dan E3 kali ini penuh dengan pengumuman permainan-permainan video yang baharu tidak kiralah sama ada dari syarikat yang besar mahupun syarikat indie. Kita ada permainan video RPG Star Wars baharu (Star Wars: Jedi Fallen Order) yang dibikin oleh Respawn Entertainment (pembikin Titanfall dan Apex Legends) dan diterbitkan oleh EA.[1]

Selain itu kita juga ada permainan video dari Bethesda seperti Ghostwire: Tokyo yang dibikin oleh pencipta The Evil Within.[2] Tidak dilupakan juga Deathloop yang dibikin oleh Arkane Studios, pencipta Dishonored.[3] Ubisoft pula tidak ketinggalan dengan pengumuman Gods & Monsters yang dibikin oleh pasukan yang sama yang menghasilkan Assassin’s Creed Odyssey.[4]

Bagi peminat sekuel pula, ada beberapa permainan video sekuel yang diumumkan. Antaranya Halo: Infinite, Dying Light 2, Borderlands 3 dan juga Doom: Eternal. [5] Nintendo juga tidak ketinggalan dan mengumumkan sekuel kepada permainan video popular mereka, The Legend of Zelda: Breath of the Wild, Luigi Mansion 3 termasuklah Pokemon Sword and Shield.[6] Jelaslah, E3 kali ini menjanjikan pelbagai permainan video yang baharu, cukup untuk memuaskan selera peminat permainan video di luar sana.

Yang Menggembirakan dan
Menggemparkan….

Dalam acara yang besar seperti ini, sudah tentulah akan ada pengumuman dan berita yang menggemparkan dan juga menggembirakan peminat. Antara yang menarik perhatian adalah pengumuman tarikh perlancaran untuk remake Final Fantasy VII yang sangat-sangat dinantikan peminat. Selain itu kita juga ada pengumuman remastered bagi Final Fantasy VIII, salah satu lagi permainan video klasik yang cukup diminati peminat Final Fantasy.[7]

Peminat siri Call of Duty pasti bergembira apabila mengetahui yang Captain Price akan kembali dalam siri Call of Duty:Modern Warfare. Bagi peminat Marvel pula, Square Enix mengumumkan tentang permainan video Avengers yang dibikin oleh Crystal Dynamics, pembikin Tomb Raider. Permainan video dari Hideo Kojima juga didedahkan dengan tarikh perlancaran membuatkan peminat melonjak kegembiraan. [8]

Microsoft tidak ketinggalan apabila mengumumkan konsol terbaharu Xbox, yang dipanggil sebagai Project Scarlett.[9] Seorang pembangun permainan video wanita, Ikumi Nakamura mencuri tumpuan peminat (dan menjadi sohor kini di Twitter) dengan lagak bersahaja dan comelnya ketika mengumumkan permainan videonya di atas pentas. [10]Tapi kisah itu semua hanyalah cebisan dengan impak yang minima kepada peminat.

Peristiwa yang paling menggemparkan berlaku apabila Keanu Reeves naik ke atas pentas dan mengumumkan tarikh perlancaran permainan video Cyberpunk 2077. Ia adalah sesuatu yang sangat tidak dijangka dan Keanu Reeves akan memainkan salah satu watak dalam permainan video itu, Johnny Silverhand. Wargamaya meledak dengan berita ini menjadikan momen ini sebagai antara momen terbaik sepanjang E3 2019.[11]

Yang Menjelikkan….

Jika ada berita yang menggembirakan, sudah tentulah ada berita yang menjelikkan dan mengecewakan peminat. Yang pertama adalah permainan video Avengers yang diumumkan oleh  Square Enix.

Peminat tidak menyukai dengan wajah dan rupa watak-watak dalam permainan video tersebut yang kelihatan jauh benar dengan watak dalam filem. Selain dari itu rekaan wataknya juga tidak sedap dipandang mata mewujudkan rasa tidak senang dalam kalangan peminat. Peminat menyuarakan kekecewaan mereka di platform maya, dan walaupun ada balasan dari Square Enix, peminat masih tetap tidak berpuas hati. [12]

Bethesda, antara syarikat permainan video yang terkemuka (Skyrim, Fallout) juga hadir dengan sidang media yang rata-ratanya mengecewakan peminat. Kebanyakan permainan video baru yang mereka umumkan adalah permainan video mudah alih dan mereka nampaknya semakin terjerumus ke dalam perangkap kapitalis yang mementingkan keuntungan semata-mata. [13]

Electronic Arts (EA)? Tak perlulah saya ulas mengenai EA. Sidang media mereka sangat membosankan dan hanya menawarkan satu sahaja permainan video yang layak diulas (Star Wars: Jedi Fallen Order).

Yang Menghilangkan Diri…..

Bagi peminat Playstation di Malaysia, pasti anda semua sedar yang ada sesuatu yang menghilangkan diri di E3 tahun ini. Ya, betul. Sony mengumumkan dalam penghujung tahun 2018 bahawa mereka tidak akan menyertai E3 tahun ini. Disebabkan itulah tiada pengumuman permainan video eksklusif yang baharu dari Sony tahun ini, termasuklah The Last of Us Part II yang cukup dinanti-nantikan peminat. [14]

Pun begitu Sony tidak melupakan peminatnya, apabila mengumumkan tarikh untuk permainan video Death Stranding, dan mengumumkan sedikit sebanyak tentang konsol mereka, iterasi ke-5, Playstation 5.[15]

Yang turut menghilangkan diri adalah VR (Virtual Realiti) ataupun teknologi realiti maya. Jika kita melihat pada E3 tahun-tahun sebelum ini, hampir semua penerbit permainan video akan mengumumkan permainan VR yang terbaharu dari mereka, ataupun sedikit sebanyak mendedahkan kolaborasi mereka dalam menghasilkan permainan video VR. Tahun ini? Lansung tiada, termasuklah dari Microsoft sendiri yang mempunyai peranti AR mereka sendiri, HoloLens.[16]

Yang Menanti di Ufuk…..

Jadi jika penerbit dan pemain utama industri permainan video tidak menumpukan perhatian mereka pada teknologi realiti maya, apa yang sebenarnya yang menjadi tumpuan mereka?

Sedar ataupun tidak, industri permainan video sekarang sedang bergerak ke arah servis penstriman. Sama seperti Netflix, teknologi ini bermaksud, pemain hanya perlu membayar cas bulanan dan bermain permainan video dari atas talian (di mana sahaja platform) tanpa perlu memuat turun permainan video itu dalam platform yang anda miliki.[17]

Ini bermaksud permainan video tidak lagi memerlukan perkakasan dan kemampuan grafik yang hebat lagi, dan ianya boleh dimainkan di mana sahaja, asalkan ada talian internet yang pantas. [18]Hampir semua pemain industri menumpukan perhatian mereka dalam teknologi penstriman ini, termasuklah dari Microsoft sendiri, yang mengumumkan xCloud.[19]

Lanskap industri permainan video akan berubah sekali lagi, di mana Microsoft kali ini nampaknya bukan lagi bersaing dengan Sony, tetapi terpaksa bersaing dengan Google dan produk strim permainan video mereka, Google Stadia.[20] Google membuat sidang media pada E3 2019 kali ini dan menawarkan beberapa koleksi permainan video yang menarik antaranya Baldur’s Gate 3, Doom: Eternal serta Watch Dogs: Legion.[21]

Ramai pemain utama industri nampaknya meletakkan kepercayaan mereka bahawa pengstriman permainan video bakal merubah rupa bentuk industri permainan video. Nintendo juga tidak ketinggalan apabila mereka bakal menawarkan servis langganan melalui Nintendo Switch. Sony juga sama apabila melakukan kerjasama strategik bersama Microsoft.[22]

Apa-apapun jelas bahawa industri permainan video kini berada dalam satu titik peralihan. E3 yang akan datang pastinya menjanjikan banyak perkara yang baharu dan mungkin juga kejutan buat peminat industri permainan video.

NOTA KAKI:

[1]
(Statt, 2019)

[2] (Morton, 2019)

[3] (Wald, 2019)

[4] (Ip, 2019)

[5] (Pino & Swider, 2019)

[6] (Webster, 2019)

[7] (Pereira, 2019)

[8] (E3 2019 games: Here are the biggest games from the
 show, 2019)

[9] (Good, 2019)

[10] (Ryan, 2019)

[11] (Kuchera, 2019)

[12] (Serrels, 2019)

[13] (Bethesda Have Truly Lost It – Bethesda E3 2019
 Review, 2019)

[14] (Makuch, 2019)

[15] (Makuch, 2019)

[16] (Stein, 2019)

[17] (McDonald, 2019)

[18] (McDonald, 2019)

[19] (Newton, 2019)

[20] (Conditt, 2019)

[21] (Pereira, E3 2019 News Recap & Rewatch: Google
 Stadia Connect — Price, Games, Release Date Revealed, 2019)

[22] (Warren, 2019)


Bagaimana Gas Scarecrow Berfungsi?

Scarecrow merupakan salah seorang dari rogues gallery Batman. Dr Jonathan Crane digelar sebagai Scarecrow kerana dia memakai sut yang terdiri daripada orang-orang. Apa yang menariknya tentang Scarecrow ini dia telah mencipta sebuah gas yang digelar sebagai Fear Gas ataupun Fear Toxin. Scarecrow juga pernah muncul di layar perak dalam filem Batman Begins (2005), The Dark Knight (2008) dan juga The Dark Knight Rises (2012). Dengan alatan neurotoxin-nya, Scarecrow mampu menewaskan musuh dengan halusinasi yang muncul dari ketakutan lawannya!

Dalam siri Gotham, Jonathan Crane telah disuntik dengan serum yang dicipta oleh ayahnya sendiri, Gerald Crane. Serum tersebut seperti yang diketahui umum, membangkitkan ketakutan seseorang itu sehinggalah seseorang itu mampu melawan ketakutannya sendiri. Jika subjek tidak dapat mengawal ketakutannya sendiri, cara untuk menamatkan ketakutan subjek mempunyai dua pilihan : Berani melawan ketakutan atau mati untuk menamatkan ketakutan. Kebanyakan subjek membunuh diri kerana tidak tahan dengan kesengsaraan sendiri. Halusinasi yang wujud di dalam fikiran kadangkala tidak dapat dibendung dan mampu mewujudkan keburukan terhadap diri sendiri.

Berlainan pula dengan Jonathan Crane, dia berjaya melawan ketakutannya sendiri terhadap orang-orang dan dia pula mengambil alter ego yang ditakutinya dahulu sebagai seorang supervillain. Motifnya hanyalah satu, untuk membuatkan rakyat Gotham bebas daripada ketakutan yang membelenggu mereka sendiri. Serum yang dahulunya hanya wujud sebagai cecair, Jonathan Crane telah menaiktaraf serum itu menjadi bentuk gas. Dari situlah Fear Gas wujud. Scarecrow juga menggunakan serampang sebagai senjatanya selain daripada sarung tangan jarum yang dipenuhi dengan Fear Liquid. Kadang-kadang dia juga menggunakan bom tangan yang isinya terdiri daripada Fear Gas.

Dari segi sains, Fear Gas mempunyai carbogen. Carbogen ialah gabungan daripada Karbon Dioksida dan juga Oksigen. Jika terhidu, gas tersebut akan menghasilkan tindakbalas di mana ia menipu otak kita untuk meningkatkan paras karbon dioksida di dalam darah dan pengurangan paras oksigen. Kita akan bernafas dengan pantas dan jantung kita berdegup kencang. Sesekali juga kita akan merasa ketakutan bahawa kita tidak dapat bernafas dengan sempurna.

Ketakutan pada dasarnya bermula dengan tekanan di sekeliling dan akhirnya mewujudkan satu tindakbalas seperti jantung berdegup kencang, otot yang bertenaga (jika hendak melawan sesuatu ketakutan), dan bermacam-macam lagi. Tiada sesiapa memilih untuk menjadi seorang yang penakut. Ia berlaku akibat tindakbalas dari otak kita yang terdiri daripada thalamus, sensory cortex, hippocampus, amygdala dan juga hipotalamus. Kelima-lima bahagian otak ini yang mempengaruhi ketakutan kita sebenarnya. Kelima-lima bahagian otak ini secara ringkasnya :

Talamus – Membenarkan data dari deria kita ke sensory cortex
Sensory Cortex – Terjemahkan data yang dapat dari talamus
Hippocampus – Menyiman atau menerima memori sedar dan memproses deria untuk ketakutan
Amygdala – Menentukan sama ada stimuli yang kita terima bahaya ataupun tidak
Hipotalamus – Respons lawan ataupun lari (fight or flight response)

Ketakutan mengambil dua jalan yang berbeza sama ada High Road ataupun Low Road. Low Road sudah pastinya bertindak untuk lari tanpa berfikir dan High Road berfikir sebelum bertindak apabila menghadapi ketakutan. Yang menariknya, High Road dan Low Road ini bertindak dalam masa yang sama. Jadi, apa yang Fear Gas ini lakukan sebenarnya hanyalah mewujudkan halusinasi dan mempercepatkan tindakbalas ketakutan pada otak dari sudut perubatan. Motif Scarecrow ini secara asasnya perlu difahami dengan mudah, setiap orang menghadapi ketakutan dan kita perlu meyakinkan diri kita sendiri untuk berhadapan ketakutan kita sama ada kita mahu atau tidak.

Sumber :
Batman Arkham City (2011)
Gotham : The Fear Reaper 4×02 (2017)
How Does Fear Work? (2012) https://www.youtube.com/watch?v=uKvf-_Xy8pU


Dato Abu Hassan Din Al-Hafiz – Tokoh Agamawan Hebat

Semalam, umat Islam kehilangan seorang lagi permata agama yang sentiasa berjuang memartabatkan institusi maahad tahfiz negara. Siapa tidak kenal Allahyarham Tuan Guru Dato Abu Hassan Din al-Hafiz, seorang ulama yang tidak jemu berdakwah dan menyebarkan ilmu untuk pengetahuan masyarakat. Kegigihannya mempertahankan kebenaran buatkan ramai tidak senang tetapi bikin ramai menyanjung ketegasannya terutama dalam soal agama.

Dato
Abu Hassan merupakan anak jati negeri Perlis dan mempunyai sembilan adik
beradik. Salah seorang daripada mereka ialah susuk figura yang amat dikenali
ramai iaitu Allahyarham Tuan Guru Dato Haron Din, seorang pakar perubatan Islam
dan pernah berkhidmat sebagai Ketua Dewan Ulama PAS. Semasa kecil, beliau
pernah bersekolah menengah di Sekolah Inggeris Derma sebelum bertukar ke
Sekolah Agama Arab Al-Alawiyyah kerana bapanya, Lebai Din merasakan sekolah
tersebut tidak sesuai dengan pembangunan sahsiah beliau. Tak lama selepas itu,
Dato Abu Hassan menyertai sebuah maahad tahfiz dan memfokuskan usaha kepada
penghafalan Al-Quran. Pada usia 21 tahun, beliau kemudian melanjutkan pelajaran
ke Universiti Al-Azhar, Mesir pada tahun 1969 dan kekal di sana selama tujuh
tahun.

Selepas
tujuh tahun berkelana di Mesir, Dato Abu Hassan pulang ke tanah air dan mula
bekerja di Pusat Islam, Jabatan Kemajuan Agama Islam Malaysia (JAKIM) pada
tahun 1976. Tidak sampai setahun selepas itu, beliau kemudiannya ditukarkan ke
Masjid Negara dan berkhidmat sebagai Imam Besar Masjid Negara. Pada tahun 1984,
beliau dipinjamkan ke Istana Negara dan berkhidmat sebagai Mufti Istana Negara
(nama jawatan ditukar kepada Pegawai Agama Istana Negara atas titah perintah Almarhum
Sultan Iskandar ibni Sultan Ismail yang ketika itu menjalankan peranan sebagai
DYMM Yang di-Pertuan Agong) sehingga bersara pada tahun 2006.

Terdapat
banyak cerita menarik beliau semasa berkhidmat di Istana Negara. Semasa era
Sultan Iskandar, Dato Abu Hassan merupakan satu-satunya pegawai agama istana
yang berani menegur baginda kerana memakai gelang dan rantai emas. Walaupun
baginda pada mulanya murka dengan teguran beliau, tetapi baginda akur dan
terharu dengan teguran Dato Abu Hassan. Sejak itu, kedua-duanya terus mempunyai
hubungan baik walaupun selepas Sultan Iskandar kembali ke Johor. Malah, kerana
bimbangkan kesihatan beliau, pada satu ketika Sultan Iskandar menitahkan Dato
Abu Hassan dirawat di Wad Diraja Hospital Sultan Ismail, Johor Bahru. Ini bagi
membolehkan ulama ini mendapat khidmat rawatan terbaik yang disediakan.

Selain
itu, beliau juga tidak teragak-agak menegur sesiapa saja dari golongan
pemerintah sama ada dari parti kerajaan atau pembangkang ketika itu. Ini kerana
menurutnya, kebenaran itu harus ditegakkan tanpa memilih siapa kelompok
sasarannya. Walaupun sedar dengan kedudukan abangnya yang ketika itu menjawat
jawatan Ketua Dewan Ulama PAS, itu bukan bermakna beliau cenderung kepada
mana-mana parti politik. Sebarang teguran yang diberi bertujuan agar menjadikan
ummah menjadi lebih baik. Tetapi itu tidak menghalang dirinya daripada digam
(dilarang menyertai mana-mana program RTM) selama berbelas-belas tahun dan
terbaru, tidak dibenarkan menerima undangan ceramah agama di Johor pada tahun
lepas. Walaupun halangan sebegini amat merenyahkan tetapi pada beliau, tugasnya
sebagai dai’ terus berjalan seperti biasa.

Salah
satu buku yang mendapat sentuhannya ialah kitab Furu’ al-Masail terbitan Telaga
Biru. Kitab ini asalnya merupakan kitab karangan Sheikh Daud al-Fathani berkenaan
soal jawab permasalahan agama dan walaupun sudah ditulis lebih 100 tahun lepas,
isi kandungannya masih tetap sesuai dengan keadaan semasa hari ini. Selepas
mengadakan solat sunat istikharah, Dato Abu Hassan menulis semula kitab
berkenaan dengan kaedah penulisan moden agar ia dapat difahami oleh para
pembaca di luar sana dan dimanfaatkan dalam kehidupan seharian.

Dan
kesungguhannya menyampaikan ilmu berterusan sehingga ke akhir hayatnya.
Beberapa jam sebelum Dato Abu Hassan dijemput Ilahi, beliau sempat memberi
ceramah bertajuk ‘Andainya Ini Ramadan Terakhir’ di Surau An-Nur Fasa 3A,
Bandar Seremban Selatan semalam. Kuliah Maghrib beliau berkisar tentang
kemuliaan Ramadan dan apa amal ibadat yang boleh dilakukan sepanjang bulan
tersebut. Hujah yang disampaikan bukan saja jelas tetapi ada ketikanya, beliau
turut bergurau dengan para jemaah yang khusyuk mendengar. Tetapi Allah lebih
menyayangi beliau dan beliau pergi selama-lamanya pada 7.30 pagi tadi.
Allahyarham meninggalkan balu Rosbi Shabudin, tujuh orang anak dan 13 orang
cucu. Semoga Allah mengampuni dan merahmati ulama hebat yang sentiasa mengajarkan
ummah ilmu yang bermanfaat sebagai amalan dan panduan dalam kehidupan seharian.

SUMBER

1.
Zainol, Fadzli. (2019). Ustaz Abu Hassan Din dikebumikan lepas Asar hari ini.
Utusan Malaysia. http://www.utusan.com.my/berita/nasional/ustaz-abu-hassan-din-dikebumikan-lepas-asar-hari-ini-1.892600

2.
Gerak.Gempur.Tripod.com. (2006). ‘PAS pun tak, Umno pun tak”. http://gerak.gempur.tripod.com/mac/2hbApril.htm

3.
Muhamad, Khairul Ashraf. (2019). Perginya Almarhum Tuan Guru Dato Abu Hassan
Din al-Hafiz. Facebook. https://www.facebook.com/photo.php?fbid=10157341386023104&set=a.10152405821988104&type=3&theater

4.
Dani, Mazizul. (2018). ‘Saya terkilan sedikit saja.’ Harian Metro. https://www.hmetro.com.my/utama/2018/01/301309/saya-terkilan-sedikit-saja

5.
Utusan Malaysia. (2019). ‘Andainya Ini Ramadan Terakhir’, kuliah terakhir Ustaz
Abu Hassan Din. http://www.utusan.com.my/berita/nasional/andainya-ini-ramadan-terakhir-kuliah-terakhir-ustaz-abu-hassan-din-1.892559


Ibn Sina Menemukan Penyakit Depression Sebelum Sains Moden Membahaskannya

Dalam hidup ini, kadang-kadang mesti kita terdengar pasal penyakit kemurungan. Kemudahan media sosial telah digunakan sepenuhnya untuk menceritakan pasal kemurungan secara terperinci.

Tetapi pemahaman masyarakat kita terhadap masalah kesihatan ini masih lemah. Banyak pendedahan dan kesedaran awam perlu dilakukan, terutamanya untuk memahamkan golongan tertentu bahawa orang yang murung bukannya “tak beriman” dan “tolak takdir”.

Orang yang murung jangan sesekali disuruh baca al-Quran atau mendekati tuhan tanpa mengenali atau mengetahui punca masalah mereka. Mungkin ada yang pelik. Kenapa dulu-dulu kita tak dengar langsung pasal kemurungan? Satu benda semua kena faham tentang sains – ilmunya wujud tanpa disedari.

Kita boleh ambil contoh H1V yang ditemui pada tahun 1983. Tetapi apabila saintis mengkaji sampel-sampel darah, penyakit ini sebenarnya bermula seawal 1908 lagi. Bermakna selama 75 tahun sebelum itu, H1V bermaharajalela dengan ilmu perubatan yang langsung tidak tahu cara mengendalikannya.

Tetapi bagi kemurungan, sejarahnya jauh lagi lama. Mungkin agak mengejut jika diberitahu bahawa kemurungan ialah penyakit lama. Sejak zaman Yunani Kuno lagi penyakit ini sudah dikenalpasti. Tetapi diagnosis dan pemeriksaan agak unik juga. Masa itu, pakar-pakar perubatan sangka asbabnya kerana empat “cecair asas badan” – sanguine, phlegmatia, melancholia dan choleria – tidak seimbang. Cecair ini juga dipanggil humors.

Bagi mereka, orang yang psikologinya normal mesti kena stabil empat cecair (atau bahasa modennya personality) ini. Aretaeus dari Cappadocia pernah menulis bahawa pesakit-pesakitnya agak “hilang fokus, terlalu tegas, nampak sedih.”  Dan keyword paling penting dalam penulisan Aretaeus ialah “tak tentu pasal”. Pesak!t—pesak!tnya melenting tanpa sebab pun. Simptom-simptom sama dilihat dalam diagnosis dan simptom penghidap kemurungan pada hari ini.

Peradaban-peradaban lain pun membuat dapatan saintifik yang sama juga. Ilmu kedoktoran daripada Dunia Islam dan Parsi yang bangkit di atas abu Yunani pun tidak menyisihkan penyakit ini sebagai tanda kelemahan iman. Ibnu Sina dan Ishaq bin Imran antaranya menekankan pasal cecair badan bernama melancholia.

Ibnu Sina membukukan ilhamnya dalam Kitab al-Qanun fi al-Tibb bahawa melancholia merupakan sejenis gangguan jiwa (mood disorder) yang membuatkan seseorang murung. Malah fobia pun dipetik beliau sebagai cetusan melancholia.

Hari ini, kira-kira 1,000 tahun kemudian, umat Islam kian terpisah daripada pemahaman saintifik yang katanya dongengan Barat. Bukan semua yang dicanang itu dongeng. Pertama sekali, apa itu kemurungan? Itulah soalan yang ramai perlu tanya untuk belajar tentang penyakit ini.

Kemurungan telah disahkan suatu penyakit yang sangat rumit bukan kerana tiada siapa tahu asbabnya. Sebaliknya kerumitannya kerana penyakit ini boleh melanda atas sebab apa pun. Biasanya sebab-sebabnya begini:

Walau apa pun asbabnya, siapa yang menghidapinya selalu rasa sunyi, sedih dan duka kadang tidak perasan pun. Salah satu ubat yang dibuat bagi tujuan membendung (dan merawat) kemurungan ialah Prozac. Ubat ini merupakan suatu “antidepressant” yang membetulkan imbangan aktiviti otak yang mungkin tidak teratur apabila menghidapi kemurungan, panik dan kebimbangan.

Prozac biasanya digunakan untuk merawat gangguan kemurungan teruk (major depressive disorder) dan gangguan pemakanan bulimia nervosa. Dan kadangkala Prozac perlu diambil dengan ubat lain iaitu Zyprexa supaya penyakit kemurungan berkaitan b!polar boleh dibendung. Namun kombinasi sebegini biasanya dimulakan selepas pengambilan salah satu ubat tidak berkesan.

RUJUKAN:


Kata Pinjaman Yang Terdapat Dalam Bahasa Arab

Bahasa Arab ataupun nama asalnya, “Al-arabiyyah (العربية)” adalah bahasa Afro-asiatik yang dituturkan lebih 300 juta orang di seluruh dunia. Bahasa tersebut dijadikan sebagai bahasa rasmi di dua puluh lima (25) buah negara seperti Arab Saudi, Mesir, Maghribi, Emiriah Arab Bersatu dan Iraq.

Sebagaimana bahasa lain, Bahasa Arab juga mempunyai kata pinjamannya. Menurut Kamus Dewan Edisi Keempat, “Kata Pinjaman” ditakrifkan sebagai “kata yang telah terserap di dalam sesuatu bahasa tetapi berasal daripada bahasa lain”. Situasi tersebut selalunya berlaku kerana pelbagai sebab seperti perdagangan, perbalahan dan sebagainya.

Persoalannya, perkataan apakah dalam Bahasa Arab yang berasal daripada bahasa asing? Barangkali penulisan ini dapat menjawab setidak-tidaknya sekelumit persoalan kita.

KATA PINJAMAN BAHASA PARSI

Orang Parsi pernah berdagang dengan orang Arab pada suatu masa dahulu. Nama-nama dalam bahasa Parsi ditemui pada barang keluarannya. Untuk pengetahuan semua, ada sebilangan perkataan Parsi dalam Bahasa Arab tidak lagi digunakan dalam Bahasa Parsi Moden.

Perkataan “ʾšāy (شَّاي)” adalah antara perkataan Arab yang berasal daripada Bahasa Parsi. Dalam bahasa Arab, perkataan tersebut membawa maksud “teh”. Perkataan berkenaan berasal daripada Bahasa Parsi iaitu “čây (چای)” yang dengan maksud yang sama.

Selain itu, “ʾʾustāḏ (أُسْتَاذ)” adalah antara perkataan Arab yang berasal daripada Bahasa Parsi. Dalam bahasa Arab, perkataan tersebut membawa maksud “cikgu”. Perkataan berkenaan berasal daripada Bahasa Parsi iaitu “ostâz (استاذ)” yang bermaksud “cikgu” ataupun “pakar menukang”.

Di samping itu, “ʾʾdin (دِيْن)” adalah antara perkataan Arab yang berasal daripada Bahasa Parsi. Dalam bahasa Arab, perkataan tersebut membawa maksud “agama”. Perkataan berkenaan berasal daripada Bahasa Parsi iaitu “din (دين)” dengan membawa maksud yang sama.

KATA PINJAMAN BAHASA LATIN

Bahasa Latin adalah bahasa utama dalam Empayar Rom (27 SM – 395). Pada zaman kemuncaknya, wilayah Syam yakni peta moden Syria, Jordan dan Palestin pernah berada di bawah kekuasaan Rom. Sepanjang itu, perkataan Latin mula meresap ke dalam Bahasa Arab.

Perkataan “ʾqayṣar (قَيْصَر)” adalah antara perkataan Arab yang berasal daripada Bahasa Latin. Dalam bahasa Arab, perkataan tersebut membawa maksud “gelaran jeneral dalam Empayar Rom”. Perkataan berkenaan berasal daripada Bahasa Latin iaitu “CAESAR”.

Selain itu, “barbārīs (بَرْبَارِيس)” adalah antara perkataan Arab yang berasal daripada Bahasa Latin. Dalam bahasa Arab, perkataan tersebut membawa maksud “barberry”. Perkataan berkenaan berasal daripada Bahasa Latin iaitu “BARBERIS”.

Di samping itu, “qamīṣ (قميص)” adalah antara perkataan Arab yang berasal daripada Bahasa Latin. Dalam bahasa Arab, perkataan tersebut membawa maksud “kemeja”. Perkataan berkenaan berasal daripada Bahasa Latin iaitu “CAMISIA”.

KATA PINJAMAN BAHASA YUNANI

Bahasa Yunani adalah merupakan bahasa utama dalam Empayar Rom Timur ataupun Byzantine (395-1453). Pada zaman kemuncaknya, wilayah Syam yakni peta moden Syria, Jordan dan Palestin pernah berada di bawah kekuasaan Byzantine. Sepanjang itu, perkataan Yunani mula meresap ke dalam Bahasa Arab.

Perkataan “al-qānūn (القانون) adalah antara perkataan Arab yang berasal daripada Bahasa Yunani. Dalam bahasa Arab, perkataan tersebut membawa maksud “undang-undang”. Perkataan berkenaan berasal daripada Bahasa Yunani iaitu “kanṓn (κανών)”.

Selain itu, perkataan “falsafa (فلسفة) adalah antara perkataan Arab yang berasal daripada Bahasa Yunani. Dalam bahasa Arab, perkataan tersebut membawa maksud “falsafah”. Perkataan berkenaan berasal daripada Bahasa Yunani iaitu “philósophia (φιλοσοφία)”.

Di samping itu, perkataan “kīmiyāʾ (كيمياء) adalah antara perkataan Arab yang berasal daripada Bahasa Yunani. Dalam bahasa Arab, perkataan tersebut membawa maksud “kimia”. Perkataan berkenaan berasal daripada Bahasa Yunani iaitu “khēmeía (χημεία)”.

LAIN-LAIN KATA PINJAMAN

Selain Parsi, Latin dan Yunani, Bahasa Arab juga mengandungi kata pinjaman daripada bahasa lain. Namun, bahasa lain tidak banyak menyumbang kepada perbendaharaan kata dalam Bahasa Arab. Tahukah anda apa perkataannya? Mari kita lihat.

Perkataan “sirāṭ (سراط) adalah antara perkataan Arab yang berasal daripada bahasa asing. Dalam bahasa Arab, perkataan tersebut membawa maksud “jalan”. Perkataan tersebut berasal daripada Bahasa Latin iaitu “STRATA” melalui Bahasa Suryani, “ˀesṭrāṭ”.

Perkataan “‘arz (أرز) adalah antara perkataan Arab yang berasal daripada bahasa asing. Dalam bahasa Arab, perkataan tersebut membawa maksud “pokok sedar”. Perkataan tersebut berasal daripada Bahasa Aramaik iaitu “ʾarzā (ʾארזא)”.

Perkataan “‘kafur (كافور) dan “Surah (سورة)” adalah antara perkataan Arab yang berasal daripada bahasa asing. Dalam bahasa Arab, perkataan tersebut masing-masing membawa maksud “Kapur” dan “pembahagi”. Perkataan tersebut dipercayai berasal daripada Bahasa Melayu iaitu “kapur” dan “surat”.

AKHIR KATA

Kesimpulannya, itu adalah antara kata pinjaman yang terdapat dalam Bahasa Arab. Penerimaan kata tersebut berlaku dalam pelbagai cara sama ada secara baik seperti perdagangan dan persaudaraan ataupun sebaliknya seperti perbalahan dan penaklukan.

RUJUKAN:

Ethnologue: Arabic. Dicapai pada 17hb April 2020 dari https://www.ethnologue.com/language/ara

How Many People Speak Arabic? Dicapai pada 17hb April 2020 dari https://www.babbel.com/en/magazine/how-many-people-speak-arabic

Dewan Bahasa Dan Pustaka: Kata Pinjaman. Dicapai pada 17hb April 2020 dari http://prpm.dbp.gov.my/Cari1?keyword=kata+pinjaman

30 Arabic Words of Persian Origin. Dicapai pada 17hb April 2020 dari https://blogs.transparent.com/arabic/30-arabic-words-of-persian-origin/

Are there any Latin loanwords in Arabic. Dicapai pada 17hb April 2020 dari https://www.quora.com/Are-there-any-Latin-loanwords-in-Arabic

Etymology of Arabic words of greek origin. Dicapai pada 17hb April 2020 dari http://arabic-greek-etymology.blogspot.com/2012_08_15_archive.html?m=1

Proto-Austronesian: Surat. Dicapai pada 17hb April 2020 dari https://www.trussel2.com/acd/acd-lo_w.htm?zoom_highlight=surat

Proto-Austronesian: Kapur. Dicapai pada 17hb April 2020 dari https://www.trussel2.com/acd/acd-s_k.htm?zoom_highlight=kapur


Lohong Hitam: Apa Yang Kita Perlu Tahu?

Tahun 1915 mempunyai makna yang besar dalam dunia fizik, dimana pada tahun tersebut Albert Einstein telah melengkapkan Teori Relativiti Umum (General Theory of Relativity), sebuah teori masyhur yang menyatakan bahawa graviti adalah lengkungan (curvature) fabrik ruang-masa (space-time) yang terhasil kerana kehadiran jirim (atau jisim dan tenaga) seperti planet, matahari, bintang dan bulan.

Teori Relativiti Umum mempunyai beberapa prediksi, antaranya ialah dilasi atau pelebaran masa (Gravitational Time Dilation), kanta graviti (Gravitational Lensing) dan ketunggalan graviti (Gravitational Singularity), serta beberapa prediksi yang lain. Setelah lebih seratus tahun teori ini diterbitkan, hampir kesemua prediksi ini telah dibuktikan kesahihannya.

Ketunggalan graviti – salah satu daripada prediksi Teori Relativiti Umum, juga merupakan masalah dalam menyelesaikan persamaan ‘Einstein Field Equation’, sebuah rumus yang menghuraikan Teori Relativiti Umum secara matematik. Einstein sangat tidak selesa dengan kewujudan ketunggalan malah beliau turut mencadangkan beberapa hujah dalam menafikan kewujudan ketunggalan.

Namun pada tahun 1916, seorang ahli fizik Jerman, Karl Schwarszchild, telah menyelesaikan masalah tersebut dan ia dikenali sebagai ‘Schwarzschild Metric’ atau ‘Schwarzschild Solution’ atau secara ringkas dan seperti yang diketahui oleh khalayak ramai – lohong hitam (black hole).

Apabila sebut saja lohong hitam, kita pasti terbayangkan sebuah objek sfera hitam yang sangat besar di ruang angkasa yang ‘memakan’ apa saja yang berada di laluannya. Gambaran itu tidak salah memandangkan kita sudah mempunyai ‘direct evidence’ yang membuktikan lohong hitam itu wujud – imej yang dirakam oleh The Event Horizon Telescope pada tahun 2019. Namun realiti lohong hitam sedikit berbeza dengan interpretasi naif pancaindera manusia.

Idea lohong hitam yang dikemukakan oleh Karl Schwarzschild turut disertakan dengan satu rumus matematik yang penting iaitu Radius Schwarzschild, R, dimana ia adalah jarak yang memisahkan ‘Event Horizon’ dan ketunggalan (titik tengah lohong hitam). ‘Event Horizon’ adalah satu titik atau sempadan dimana graviti lohong hitam itu sangat kuat sehinggakan tiada daya mekanikal yang wujud di alam semesta ini mampu mengatasinya. Oleh itu, adalah mustahil untuk objek atau benda, bahkan cahaya itu sendiri, untuk keluar daripada lohong hitam setelah melepasi ‘Event Horizon’.

Sekiranya anda jatuh ke dalam lohong hitam dan melepasi ‘Event Horizon’, anda harus bergerak lebih laju daripada kelajuan cahaya untuk keluar dari lohong hitam tersebut, dan begerak lebih laju daripada kelajuan cahaya bermaksud anda mengembara kembali ke masa lalu – mustahil. Ketunggalan pula, (atau ketunggalan graviti), adalah satu tempat dimana jirim (apa-apa yang mempunyai jisim dan tenaga) dimampatkan ke satu titik yang sangat kecil sehingga ia menjadi – ‘a point of infinite density’.

Di ketunggalan inilah konsep masa dan ruang itu hancur sepenuhnya. Berdasarkan rumus di atas, kita boleh melihat Radius Schwarzschild, R, merupakan fungsi kepada jisim, m, sesuatu objek kerana parameter lain seperti G dan C adalah malar (constant).

Dalam kata lain, saiz lohong hitam akan membesar sekiranya berat jisim bertambah. Namun sekiranya kita melihat rumus ini dengan lebih mendalam, kita akan sedar bahawa: ‘Anything can be a black hole’. Kereta anda boleh menjadi lohong hitam, kucing anda boleh menjadi lohong hitam, bahkan diri anda sendiri juga boleh menjadi lohong hitam. Segala benda atau objek, sekiranya dimampatkan saiz fizikal objek tersebut sehingga menjadi lebih kecil dari Radius Schwarzschild, akan menjadi lohong hitam.

Purata ketumpatan lohong hitam mengikut jenis.

Salah faham lain yang didorong oleh logik akal manusia itu sendiri adalah lohong hitam harus mempunyai ketumpatan yang tinggi. Ya, tetapi tidak semestinya. Ini kerana sekiranya kita mampu membuat saiz sesuatu objek atau benda itu menjadi sangat besar, walaupun ketumpatan objek itu sangat rendah, ia juga akan menjadi lohong hitam.

Merujuk kepada tabulasi data di atas, sekiranya anda ingat ketumpatan air tawar iaitu 1000 kg/m3, anda akan dapat melihat bahawa ketumpatan purata lohong hitam supermasif mungkin lebih rendah daripada ketumpatan air tawar di bumi. Oleh itu, tipikal stereotaip seperti lohong hitam itu bersaiz raksasa dan mempunyai ketumpatan yang sangat tinggi amatlah tidak tepat. Ia mempunyai secebis kebenaran tetapi tidak menunjukkan gambaran yang menyeluruh.

Lohong hitam merupakan salah satu legasi terbesar yang ditinggalkan oleh Albert Einstein dan hanya dibuktikan kewujudannya setelah 100 tahun selepas Teori Relativiti Umum diterbitkan. Ia amat mengagumkan memandangkan prediksi tentang lohong hitam itu dibuat dengan hanya menggunakan pen dan kertas.

Pada zaman sekarang, lohong hitam masih menjadi bidang penyelidikan yang aktif memandangkan ia masih dipenuhi dengan pelbagai misteri dan persoalan. Jangan terkejut sekiranya beberapa idea atau hipotesis tentang lohong hitam yang kita terima sebagai fakta sekarang akan berubah menjadi salah faham (atau informasi yang salah) disebabkan adanya teori atau penemuan baru yang lebih sahih di masa akan datang kelak.

Rujukan:

Miller, N. (2018). Black Holes, Hawking Radiation, and the Firewall (for CS229). https://scholar.harvard.edu/files/noahmiller/files/firewall.pdf

Pinochet, J. (2019). Five misconceptions about black holes. Physics Education, 54(5), 055003. https://doi.org/10.1088/1361-6552/ab26c3

Artikel dikirimkan oleh Amier Hakeem untuk The Patriots.


Melawan Rejim Skema

Pada tahun saya lahir, sebuah filem berjudul “Revenge of the Nerds” lakonan Robert Carradine, muncul di tengah Hollywood dalam zeitgeist 80-an golongan nerds dan geek mula menjadi usahawan Silicon Valley.

Jika sebelum ini, mereka dibuli oleh lelaki yang aktif dalam
sukan dan bertubuh sasa (jocks), dan apabila mereka mula mempunyai kekuatan
dalam hal kewangan pada era 80an, mereka mula bangkit dan lelaki seperti ini
tidak dipandang rendah lagi.

Sebagai seorang mat encyclopedia, filem ini memberi inspirasi
kepada diri saya supaya pada suatu hari nanti, saya dapat berdiri dan menentang
pembuli.

Zaman sekolah rendah saya merupakan mangsa buli, dan keadaan
jadi lebih baik hanya selepas darjah enam bila saya berada di sekolah baru siap
dibina di Bandar Tun Hussein Onn – yang mana semua pelajar masa tu semua pun
pelajar baru.

Walaupun umur saya ini ialah umur golongan millennials
(1981-1996), tetapi saya dibesarkan dalam mindset pemikiran golongan Generasi X
(1965-1980). Atau saya sebenarnya dikira Generasi X sebab Malaysia biasalah,
lambat menerima trend berbanding negara Barat.

Generasi X merupakan generasi yang skeptik terhadap sistem, dan
tidak bersikap rigid. Generasi X lebih suka melawan daripada patuh. Dan
golongan nerds Generasi X seperti Jeff Bezos (Amazon) dan Sergei Brin (Google),
mereka juga mahu melawan sistem korporat yang ada sebelum ini.

Dipengaruhi oleh babyboomers yang idealis seperti Steve Jobs
(Apple) dan Bill Gates (Microsoft), golongan nerds di Silicon Valley mula
menjadi pemodal yang berpengaruh di California.

Dan seperti kata sejarahwan Britain, Lord Acton – absolute power
corrupts absolutely, golongan nerds ini mula menguasai universiti besar di
Amerika seperti Stanford dan UCLA dan mula meletakkan peraturan “safe
space”.

Safe space ini menurut pengalaman hidup mereka perlu diwujudkan
kerana pada usia remaja mereka, mereka dibuli dan apabila ada peraturan ini,
maka dapat mengurangkan gejala membuli.

Dan daripada ruang safe space ini munculnya satu undang-undang
Orwellian yang bernama political correctness.

Saya daripada kecil lagi diterapkan dengan undang-undang
political correctness ini, misalnya di sekolah, saya dilarang menggunakan
perkataan keling, cina babi dan sebagainya, dan kawan saya pernah digantung
sekolah kerana perkataan itu.

Pada mulanya saya seperti orang lain, melihat undang-undang itu
bagus untuk menghalang gejala buli, sehinggalah saya membaca buku novel George
Orwell, Nineteen Eighty Four, yang mengubah bahasa demi kepentingan daulah.

Dan pada masa itu juga saya belum berapa sedar sehinggalah saya
hidup di zaman George W Bush dan saya rajin menonton late night comedies
seperti David Letterman dan Jon Stewart. Mereka mengutuk dan menghina George W
Bush dan saya lihat mereka rileks sahaja bersatira.

Tetapi dalam banyak-banyak pelawak komedi, George Carlin yang
banyak menyedarkan realiti tentang kehidupan. Dan George Carlin merupakan
pelopor kepada penentang political correctness, yang melihat perkara ini
sebagai Orwellian.

Hari ini, media massa dan syarikat tech dikuasai oleh Generasi X
yang mendapat kuasa dan golongan millennials, golongan yang membesar di pusat
nurseri dan akibat ibu bapa yang bekerja sepanjang masa, mereka menjadi
golongan yang KKS (kekurangan kasih sayang).

Golongan KKS ini sentiasa akan mengamuk macam budak kecik dan
sentiasa dapat apa yang mereka nak setiap kali mereka mengamuk.

Melihat kepada trend budak kecik di era 90an, kami abang kakak
yang kena ‘gembala’ budak-budak ini adakalanya melihatkan mereka suka mengamuk
di kedai untuk mendapatkan mainan atau coklat kerana itu cara didikan mak ayah
mereka, kerana mak ayah mereka ini malas nak banyak kerenah untuk mengajar
moral, mula merasuah anak dengan material untuk membuatkan dia diam.

Dan apabila mereka dewasa, akibat mereka yang KKS dan sering
disogok tanpa banyak cakap, mereka menggunakan peraturan “political
correctness” ini dan menjadikan safe space ini seluas-luas alam.

Dan apabila mereka berkuasa melalui media sosial, mereka
melanjutkan kuasa mereka di ruang tersebut.

Political correctness itu pada akhirnya dijadikan sebagai
senjata untuk melindungi perasaan mudah trigger mereka akibat KKS mereka
ditinggalkan ibu bapa semasa kecil dulu.

Selain itu, mereka juga melemparkan perkataan seperti
“nazi” atau “fasis” jika ada golongan yang berbeza pendapat
dengan mereka (ironi). Dan mereka mula bersikap seperti pengawas sekolah yang
mengajak orang beramai-ramai membuli golongan yang tidak bersependapat dengan
retweet dan share.

Dalam masyarakat di Malaysia, golongan ini dipanggil golongan
‘petak’ atau ‘skema’. Istilah ‘petak’ popular pada sekitar 90an apabila Uma
Thurman mempopularkan istilah “don’t be a square” dalam filem Pulp
Fiction.

Perkataan ‘skema’ pula datang dari ‘skema jawapan’, iaitu mereka
yang lurus mengikut peraturan (atau mempunyai niat jahat dengan memanipulasi
undang-undang untuk kepentingan mereka).

Setiap tirani ada perlawanannya. Pada masa golongan nerd ini
ditindas, mereka melawan dengan teknologi yang dihasilkan. Pada masa golongan
nerd skema ini menindas, maka mereka perlu dilawan dengan sarcasm dan troll.

Generasi Z, seperti Fazz Ahmad dan Pewdiepie lahir dan mereka
membuat lawak bodoh untuk membahan golongan nerd ni. Memang la kita yang dah
tua ni tak faham lawak mereka ni, tetapi mereka ini sebenarnya melawan tirani golongan
skema millennials dengan perkara yang cool bagi mereka seperti basikal lajak.

Basikal lajak ini pun sukan yang memerli golongan millennials
yang dilihat malas bersukan dan menghadap games di rumah sahaja. Dan ikutkan
sebenarnya Generasi Z sebenarnya lebih aktif di luar rumah berbanding
millennials mengikut pemerhatian saya.

Generasi Z, yang mengambil sinikal Generasi X terhadap sistem,
melawan golongan millennials dengan sarcasm, seperti mana X melawan golongan
sebelumnya, babyboomers, dan millennials melawan X sebelum ini.

Jadi sejarah adalah satu kitaran di mana setiap 20 tahun ada
satu puak baru memerintah.

Dan melihat kepada keadaan semasa, penentangan terhadap golongan
nerds ini yang mudah triggered dan kurang kasih ibu ini mula bangkit.

Mungkin patut keluar filem
Revenge Against The Nerds pula?


76 Fakta Menarik Mobile Legends

Seperti anda tahu, permainan terkenal, Mobile Legends adalah salah satu permainan telefon pintar terkenal. Saya juga salah seorang pemainnya. Disebabkan saya tertarik dengan permainan ini, saya mengambil keputusan untuk menyenaraikan fakta-fakta menarik tentang Mobile Legends ini:

1. Zilong (Yun Zhao): Adalah salah satu Panglima terhebat Empayar China pada zaman Han Dynasty

2. Minsitthar: Bedasarkan dari sejarah The Great King Kyansittha, Raja Myanmar yang lahir pada 1038-1118

3. Lapu-Lapu: Pemerintah Mactan dalam kepualan Visayas, Filipina (1491-1542)

4. Badang: Kisah lagenda superhero Melayu yang asal dari Johor, Malaysia.

5. Yi Sun Shin: Panglima terhebat Joseon Empire, Korea (1545-1598)

6. Chang’e: Tuhan Bulan bagi kepercayaan masyarakat China

7. Odette, Lancelot, Guinevere dan Leomord: adalah nama-nama yang sering digunakan dalam sastera England.

8. Gatotkaca: Hero Lagenda dalam buku bahasa Sanskrit India (GhatotKhaca) dan kisahnya amat terkenal di Indonesia. (Asalnya di Ganges, India)

9. Kadita: lagenda Pemaisuri Selatan laut. Ia adalah kisah lagenda asal Indonesia di kawasan kepulauan Jawa. Namanya ialah Nyai Roro Kidul

10. Gusion: ia adalah salah satu nama Syaitan mengikut kepercayaan orang Barat, tugasnya memberi ramalan dan sentiasa memberi ramalan yang buruk bagi menakutkan orang itu dan mengambil nyawa mereka. Yup, tak sama dengan Gusion ML(Mobile Legends), tapi itulah nama dia datang dari mana.

11. Lolita: Macam Gusion, nama Lolita ni tiada persamaan dengan Lolita ML tetapi nama Lolita itu diambil dari novel “Lolita” yang dikarang oleh Vladimir Nabokov. Plot cita dia ialah watak utama Humbert (lelaki) yang berusia 30-an obsessed secara seksual dengan Dolores “Lolita” Haze yang berusia 12 tahun. Yup itulah basically cerita dia. Ia jiga berdasarkan dari “slang” Jepun Loli yang bermaksud budak kecil

12. Clint: Inspirasi dari pelakon terkenal Amerika, Clint Eastwood.

13. Alucard: Based dari kisah lagenda vampire dan Alucard adalah anak kepada Dracula. Alucard ni ada dalam game siri Castlevania. Pada masa awal game ML, Alucard dipanggil Dante dan modelnya sama seperti siri game Dante Devil’s May Cry

14. Hylos, Cyclops, Minotaur: Nama lagenda Mitologi Yunani (greek)

15. Uranus: Nama salah satu Tuhan Rom Purba

16. Sun: Watak Lagenda China, Sun Wukong

17. Luo Yi: Nama dia diambil dari seorang pemberontak yang hidup pada zaman Sui Dynasty untuk menaikkan keturunan Tang dan menjatuhkan Dinasti Sui. Cuma bezanya, Luo Yi sebenar adalah lelaki.

18. Franco: Ia berasal dari Norse Viking cuma bezanya ia bukan nama watak, ia adalah nama bangsa Franks, salah satu bangsa utama yang membentuk Norse Viking ini

19. Chou: Inspirasi dari Bruce Lee, artis terkenal

20. Hanabi, Hayabusa, Kagura dan Hanzo adalah nama terkenal dalam sastera Jepun.

21. Claude: berdasarkan dari Aladdin, salah satu kisah 1000 malam Arab.

22. Esmeralda: Nama Gipsi di France, lebih terkenal dalam novel Hunchback of Notre Dame

23. Roger dan Ruby:Adalah based dari cerita dongeng Red ridin Hood. Cuma dalam ML ia berbeza sikit cerita dia

24. Kaja: Based dari cerita lagenda China, Investiture of Gods, ia adalah Celestial gods yang bernama Leizhenzi

25. Khaleed: Ada yang berpendapat Khaleed kemungkinan berdasarkan dari seorang panglima Islam terkenal, Khalid al-Walid. Tapi ia masih didebatkan oleh peminat

26. Freya adalah berdasarkan nama dari Mitologi Norse. Itu pasal Franco termasuk dalam kisah Northen Vale (salah satu tempat dalam Mobile Legends

27. Aurora adalah nama salah satu kejadian alam semula jadi di mana pada waktu malam, langit akan ada cahaya bewarna hijau atau ungu yang beralun seperti ombak, ia hanya berlaku di kawasan Kutub Utara (dan Selatan). Disebabkan kawasan Kutub adalah kawasan sejuk ia amat sinonim dengan hero Aurora

28. Akai dalam adjektif bahasa Jepun bermaksud “Warna Merah”.

29. Dalam Survival (salah satu mod permainan dalam ML), anda boleh tengok gambar intro Survival menunjukkan Aldous dan Selena berlawan. Ini kerana mengikut lore, Aldous, penjaga Minoan Maze, bermusuh dengan Selena dari Abyss (Cuma Aldous tak boleh diguna di Survival)

30 . Dalam “dialog” Guinevere: “Do You Know, The Flower Language of Matthiola incana?” Apa Matthiola Incana? Ia adalah nama saitifik sejenis bunga yang mengeluarkan bau wangi yang sesetengahnya dikatakan beracun. Well, ia masuk akal since di pergelangan tangan Guinevere, memakai sejenis gelang berbunga.

31. Rafaela dan Argus adalah sejenis “angel” di Mobile Legends cuma Argus menjadi Fallen Angel kerana ingin menjadi lebih kuat.

32. Hanabi, Miya dan Layla adalah Marksman yang tiada dash atau blink skill

33. Saber, Alpha dan Angela adalah robot yang dicipta di Lab 1718

34. Jawhead adalah hero yang mempunyai dua dialog yang berbeza. Satu Jawhead dan Ellie

35. Skin (salah satu daripada penampilan hero) Lunox “Bloody Mary” adalah dari nama timangan Pemaisuri Mary I (1553-1558) kerana masa pemerintahan beliau, beliau membvnuh ramai orang yang menentangnya. Bloody Mary juga adalah nama dari minuman beralkohol.

36. Lunox adalah inspirasi dari level tertinggi agama Buddha.

37. Moskov adalah marksman paling terpendek range att4ck manakala Layla paling terpanjang

38. Carmilla jika anda membaca Bram Stoker Dracula, ia adalah sejenis Vampire yang lebih tua dari Dracula

39. Dialog Bane, Fanny dan Rafaela paling sikit antara semua, iaitu 4 dialog Silvanna paling terbanyak (jika dia team dengan Lightborn Warriors) iaitu 23.

40. Natalia dan Helcurt adalah hero yang boleh “silence” enemy

41. Pharsa diambil dari Dewa Irish purba “Morrigan” di mana ia menjadi burung gagak dan seorang dewa pendendam.

42. Verri, Burung Pharsa dalam season 14 skin, menyerupai Hedwig, burung hantu dalam cerita Harry Potter

43. Pada awal Mobile Legends hanya ada dua hero yang “merokok” iaitu Roger dan Skin Yi Sun Shin Apocalypse Agent namun disebabkan ia adlaah “kids game” Moonton memadam dan menggantikan Roger memakai lencana dan Yi Sun Shin minum air flask.

44. Mengikut cerita, Johnson adalah manusia biasa, tetapi disebabkan nak mengelak dari budak kecil yang berdiri di tengah jalan, dia kemalangan dan disebabkan kebaikannya dia diubah menjadi robot kereta (lebih kurang cerita Robocop la)

45 Semua KOF skin heroes dialog adalah suara sebenar watak dalam KOF

46. Gord adalah inspirasi superhero Marvel, Silver Surfer

47. Irithel, Kimmy dan Leomord adalah hero yang boleh att4ck sambil bergerak Leomord hanya ulti sahaja)

48. Uranus adalah satu-satunya Hero yang tiada kaki dan Helcurt adalah satu-satunya hero yang merangkak.

49. Mengikut Voice Actor Helcurt, Cian Hoyne, dialog “Hahahaha, TREMBLE!!” Adalah spontan (tiada skrip) dan pada awlanya Moonton tak terima dialog itu, tetapi disebabkan dialog itu kena dengan ultinyalp, mereka masukkan.

50. Turtle ship Yi Sun Shin adalah berdasarkan kapal sebenar Armada Korea ketika zaman beliau dan beliau adalah “designer” bentuk kapal itu. Ia dikenali sebagai Geobukseon

51. Antara semua hero di Mobile Legends, hanya Yi Sun Shin sahaja dimana Lore (cerita dalam permainan Mobile Legends) berdasarkan peristiwa sebenar. Hero lain seperti Lapu-Lapu, Zilong, Chang’e, Kadita, Gatotkaca diubah sedikit bagi menyesuaikan dengan peristiwa di dalam permainan itu

52. Martia, Karina, Lapu-Lapu, Gatotkaca, Saber dan Fanny adalah hero yang menggunakan dua senjata ditangannya

53. Bruno adalah satu-satunya hero yang berkaitan dengan sukan (bola sepak)

54. Christina Vee, pelakon suara yang membuat suara Kagura dan juga Announcer Mobile Legends “Welcome To Mobile Legends”

55. “Shogyo Mugyo” adalah ulti Kagura. Ia bermaksud “Tidak boleh dibaiki lagi”

56. “Higanbana” adalah ulti Hanabi. Ia bermaksud “Bunga Lily Merah”

57. “ShadowKiru!” Adalah ulti Hayabusa. Ia bermaksud “Shadow K!ll”

58. “Kai, Jin, Retsu, Zai, Zen!” Adalah salah satu dari dialog Hanzo. Ia adalah “mantra” atau dialog dalam Ku-Ji In, iaitu 9 perkataan mantra dalam kepeecayaan China dan Jepun

59. Antara Hayabusa, Kagura dan Hanabi hanya Hanzo sahaja yang bertutur dengan lohat bahasa Inggeris-Jepun (Versi Bahasa Inggeris sahaja)

60. Kagura adalah hero pertama menggunakan simbol kepada Ying dan Yang, yang kedua ialah Luo Yi

61. Hanya Hanabi dan Kagura sahaja yang menggunakan dialog selain bahasa Inggeris ketika membuat ultimate mereka.

62. Dalam sastera England, Lancelot dan Guinevere adalah sepasang yang bercinta, tetapi di Mobile Legends, mereka adalah adik beradik

63. “Arkamarasan….Bursosi”, Sha…shalosa…” “Cheka!” Adalah salah satu dari dialog hero Zhask dimana ia adalah ayat rekaan penulis skrip.

64. Nama Yu Zhong di ambil dari nama sebenar ketika Dinasti China purba Wei Utara. Beliau pernah menjawat menteri kepada Maharaja Xiaoming

65. Skin Sun “Rockstar” adalah sama seperti gaya Elvis

66. Fanny adalah inspirasi dari Mikasa Ackerman, watak dalam anime Att4ck On Titans

67. Nama Eudora diambil dari Mitologi Yunani. Ia adalah sejenis Hyades, saudara kepada spesis Nymph yang boleh turunkan hujan

68. Eudora dan Miya mempunyai skin “syarikat telefon bimbit”. Eudora skin dinamakan “Vivo Slfir Goddess”( Vivo adalah salah satu syarikat telefon pintar. Miya pula ialah “Honor” dan Hinor adalah jenama telefon pintar yang dihasilkan oleh Huawei

69. Natalia dikatakan adalah inspirasi watak dalam Assasin Creed kerana pemakaian dan hudnya hampir sama

70. Dalam dialog Natalia “Nothing Is True” adalah salah satu ayat dari Hasan-i-Sabbah, pengasas “The Order Of Hashshashin” ayat ini lah terciptanya perkayaan “Assassin”

71. Jeet Kune Do (Skill 1 Chou) adalah nama falsafah seni mempertahankan diri yang diasaskan oleh Bruce Lee

72. Diggie, Popol And Kupa, dan Harith dilakon suara oleh wanita. Yang melakonkan suara Harith dan Diggie ialah Feena Glynn. Popol And Kupa adalah Alicia Gerrard

73. Antara semua kisah hero, Ruby adlaah kisah palong sedih dan tragik berbanding hero lain

74. Nama Moskov dalam bahasa Hungary bermaksud “lumut”

75. Nama Valir bermaksud “Lembah” dalam bahasa Benggali

RUJUKAN:

1. The Voices Behind Mobile Legends Heroes | Voice Lines | PART 2. https://youtu.be/fk4-swM05TY

2. The Voices Behind Mobile Legends Heroes | Voice Lines | PART 3. https://youtu.be/4nt9S52yu0Y

3. Daftary, Farhad, The Isma’ilis: Their History and Doctrines. 2nd ed (1990). Cambridge et al., 2007.

4. Rosalind Clark, The Great Queens: Irish Goddesses from the Morrígan to Cathleen Ní Houlihan (Irish Literary Studies, Book 34)

5. Admiral Yi Sun-sin: A brief overview of his life and achievements”. Korean Spirit and Culture, Series I, Diamond Sutra Recitation Group.

6. Minsitthar, Hero Fighter Mobile Legends yang Bikin Lawan Kewalahan”. Tribun Timur (in Indonesian). 20 November 2018.

7. Datta, Amaresh (1 January 2006). “The Encyclopaedia of Indian Literature (Volume Two) (Devraj to Jyoti)

8. Mudjanto, G. The concept of power in Javanese culture. Gadjah Mada University Press, 1986

9. Lolita by Vladimir Nabokov (1955)

10. Fandom Mobile Legends


Facebook 2000 Tahun Yang Lampau Di Pompeii

Seorang lelaki, (Serverus) menulis
tentang kisah perebutan cinta antara beliau dengan seorang lagi jejaka. Dia
menulis:

“Hari
ni saya mengetahui tentang Successus yang turut mencintai Iris. Dahlah bertepuk
sebelah tangan, tapi masih lagi tak tahu malu menagih cinta dari orang yang tak
sudi. Kepada lelaki tersebut, Bye-bye Loser.”

Successcus kemudian membalas dengan
satu komentar di ruangan yang sama. “Kepada
kononnya pencinta Iris, kenapa nak menghalang usaha jejaka yang lebih kacak
dalam merebut cinta Iris? Semua orang tahu, antara kita berdua, saya lebih
tampan.” Serverus membalas kembali “Saya
malas nak layan jantan muka tembok. Tak malu ke cinta tak berbalas. Sekali lagi
saya ucapkan pada Successcus, Bye-bye loser!”

Perbualan di atas, dengan ciri-ciri
komentar dan balasan komentar nampak seperti satu interaksi yang berlaku di
Facebook, ataupun Twitter, ataupun mana-mana platform media sosial yang anda
gunakan sekarang. Tetapi pada hakikatnya interaksi di atas berlaku di sebuah
dinding di Pompeii. Ya, seperti juga di Facebook Wall, “wall” di Pompeii juga
penuh dengan interaksi dan hantaran-hantaran yang pelbagai persis platform
media sosial. Dan perkara ini berlaku lebih kurang 2 milenia yang lalu.

Pompeii
Sebagai Kapsul Masa

Pada pagi musim panas tahun 79 Masihi,
Gunung Berapi Vesuvius yang terletak berdekatan dengan Bandar Pompeii di
pesisiran Pantai Naples meletus dalam satu letusan besar yang melenyapkan terus
Pompeii dalam lipatan sejarah. Sebelum letusan, penduduk di Pompeii dan juga di
kawasan sekitar tidak sedar akan bencana yang bakal menimpa mereka (walaupun
berbagai gegaran dan tanda-tanda awal berlaku dalam beberapa hari sebelum
Vesuvius meletus) dan terus menjalankan aktiviti harian tanpa sebarang rasa
takut dan gusar. Ini menyebabkan apabila Vesuvius meletus, lebih dari 1000
penduduk Pompeii tertanam di bawah timbunan lahar dan debu.

Letusan Gunung berapi Vesuvius
merupakan satu malapetaka buat penduduk Pompeii, tetapi dilihat sebagai satu
rahmat buat para arkaeologi dan sejawan. Apabila Pompeii ditemui semula pada
kurun ke-18, timbunan lahar dan debu itu memelihara bandar Pompeii dari hakisan
masa membolehkan ahli arkaeologi melihat Pompeii dari kaca mata orang purba.

Pompeii seolah-olah terperangkap dalam masa
dan ini membolehkan para arkaeologi mengkaji dengan lebih teliti bagaimana
penduduk tamadun Rom purba menjalankan aktiviti seharian mereka. Kajian demi
kajian yang dilakukan di tapak arkaeologi Pompeii memberikan ahli sejarawan dan
ahli arkaeologi pemahaman yang lebih mendalam tentang salah satu tamadan
teragung dunia barat.

Antara penemuan yang menarik dijumpai
di Pompeii adalah contengan di dinding sekitar bandar purba ini. Ahli
arkaeologi merekodkan sehingga 10,000 contengan di sekitar dinding bandar yang
mempunyai populasi penduduk mencecah 10,000-20,000 ketika gunung berapi
Vesuvius meletus. Pada mulanya mereka (ahli arkaeologi) ini tidak mengambil
peduli pada contengan-contengan tersebut dan menganggap ia sebagi benda
picisan. Ini kerana kajian mereka khusus dari perpektif orang terkemuka dan
bijak pandai di Bandar Pompeii dan kebanyakan dari golongan bijak pandai di
bandar ini tidak akan menghabiskan masa mereka dengan menconteng dinding.

Namun begitu, apabila diperiksa dengan
lebih teliti, contengan di dinding itu sebenarnya merakamkan sedikit sebanyak
cara penduduk Rom berinteraksi dan berhubung di antara satu sama lain. Dinding
di sekitar Bandar Pompeii boleh diumpamakan seperti media sosial yang menjadi
medan interaksi masyarakat.

“Facebook
Wall” Di Zaman Purba

Contengan di “wall” di sekitar bandar
Pompeii boleh didapati di mana-mana. Dari tempat tumpuan awam sehinggalah ke
dalam rumah persendirian, Contengan ini terdapat dalam pelbagai jenis, maksud
dan juga tujuan persis seperti sebuah “wall” di Facebook di zaman kini.
Antaranya:

Hantaran
Politik

Seperti juga kita yang saban hari asyik
bertelagah di ruangan Facebook tentang politik, begitu jugalah yang berlaku
kepada penduduk Pompeii purba.Berbagai contengan dijumpai ahli arkaeologi yang
ditulis oleh penyokong ataupun ahli politik sendiri. Ada antaranya contengan
sebagai tanda sokongan dari orang-orang terkemuka.

Antanya “Saya, Vesonius Primus menyokong sepenuhnya Gnaues Helvius sebagai Datuk
Bandar. Beliau adalah calon yang paling layak”. Ada juga contengan yang
didatangkan dari kumpulan ataupun organisasi yang menyokong calon pilihan
mereka. “Kami, dari Pertubuhan Tukang
Emas Pompeii menyatakan sokongan sepenuhnya kepada calon Gaius Caspius Pansa
sebagai Datuk Bandar”.

Selain hantaran berbentuk positif,
kritikan (lebih kepada penginaan dan cercaan) juga boleh didapati. Contengan
berbentuk sindiran seperti “Kami dari
persatuan perompan-perompak Pompeii menyatakan sokongan kami kepada Vatia sebagai
Datuk Bandar” dan juga “Hanya mereka
yang mabuk sahaja akan mengundi Vatia sebagai Datuk Bandar” mewarnai
dinding kota purba ini.

Ada juga ahli politik yang menggunakan
platform media sosial purba ini sebagai alat untuk meraih undi. Sejarawan berpendapat
bahawa ahli politik mendapatkan kebenaran dari orang-orang kaya sekitar Bandar
Pompeii bagi menulis di dinding rumah mereka. Ini secara tidak lansung
menunjukkan pengiktirafan orang-orang kaya Pompeii terhadap sesetengah ahli politik
yang mereka sukai.

Hantaran
Berbentuk Promosi atau Pengiklanan Produk

Saya yakin, ada di antara sesetengah
pengguna Facebook yang berdepan dengan hantaran-hantaran berbentuk promosi atau
pengiklanan barangan yang memenuhi “wall “mereka. Perkara yang sama juga berlaku
2000 tahun yang lampau. Contengan-contengan untuk mempromosikan sesetengah
produk boleh didapati di sekitar Bandar Pompeii.

Contoh yang menarik yang saya boleh
paparkan di sini adalah seperti “Untuk
disewa: Rumah kedai dua tingkat. Milik Gnaeus Alleius Nigidius Maius dan
terletak di blok Arnius Pollio. Mereka yang berminat boleh berjumpa dengan
Primus, hamba kepada Gnaeus” dan juga “Penyanyi
bernama Phoebus menghabiskan masa yang indah di hotel ini.”

Ada juga contengan berbentuk cadangan
tempat melawat ataupun tempat makan yang menarik seperti yang boleh ditafsirkan
melalui contengan ini “Kepada para pelancong, Pompeii adalah bandar yang
terbaik untuk mendapatkan sebuku roti. Tetapi kalau anda inginkan minuman yang
sedap, silalah berkunjung ke bandar Nuceria”.

Hantaran
Peribadi dan Aktiviti Harian

Antara hantaran yang gemar dibuat oleh
pengguna di Facebook adalah hantaran menceritakan aktiviti harian ataupun
luahan hati yang terpendam. Ini tidak terhad kepada hantaran di Facebook
sahaja, malah ia memenuhi Twitter, Instagram dan juga di dinding Pompeii.

2000 tahun yang lampau, contengan
seperti kata-kata pujangga turut boleh didapati di sekitar dinding Pompeii. “Masalah
yang kecil jika dihiraukan akan menjadi lebih besar” dan juga “Mereka yang tidak
pernah dicintai tidak layak dipanggil gagah” merupakan antara contoh kata-kata
‘hikmat’ yang boleh didapati di dinding Pompeii.

Ada juga contengan-contengan yang
menceritakan aktiviti harian si penconteng. Seperti “Pada hari ini, saya berjaya membuat sebuku roti!” dan juga “Hari ini saya makan malam bersama orang
gasar”. Ada juga contengan luahan perasaan seperti ini “Atimetius lah lelaki yang bertanggungjawab membuntingkan saya” dan
juga “Sarra, sampai hati awak tinggalkan
saya terkapai-kapai di sini tanpa haluan”.

Rumusan

Apa yang saya tulis di atas adalah
hanya beberapa sahaja contoh dari beribu-ribu lagi contengan yang terdapat di
bandar purba ini. Dan contengan ini bukan sahaja boleh dilihat di bandar
Pompeii malah boleh dilihat kesannya di bandar-bandar Rom purba yang lain
(tetapi dalam jumlah yang sangat sedikit).

Contengan-contengan yang ada di dinding
zaman purba mempunyai banyak iras dan persamaan dengan “contengan” di dinding
Facebook yang kita boleh dapati di zaman ini. Ia boleh dikatakan sebagai
perintis, bentuk awal media sosial yang kini merupakan sebahagian dari
kehidupan kita. Ingatlah, pada setiap kali anda ingin membuat hantaran yang
baru di Facebook, anda hanya melakukan apa yang pernah dilakukan oleh penduduk
Rom purba 2000 tahun yang lampau.

RUJUKAN:

Standage,Tom, “The Writing on the Wall:
Social Media-The First 2000 years” Bloomsbury (2013) m/s 47-51

Owens,James (2018), “Pompeii” National
Geographics

Gonzalez, Robbie (Julai, 2012), “The
graffiti of pompeii was downright raunchy and-absolutely hilarious” iO9

Pappas,Stephanie (Januari, 2013),
“Pompeii ‘Wall Posts’ Reveal Ancient Social Networks” LiveScience